title: Mike Hawthorn

text: Vuoden 1955 Le Mansin onnettomuuden kohdalla Hawthornin rooli Pierre Leveghin kuolemaan johtaneen kolarin aiheuttajana on jäänyt epäselväksi. Kun Hawthorn oli menossa varikkopysähdykselle, Lance Macklin joutui väistämään tätä äkkijarrutuksella, jolloin Levegh ajoi Macklinin auton perään ja tämän Mercedes sinkoutui yleisön joukkoon. Macklin haastoi Hawthornin oikeuteen kolme vuotta myöhemmin tämän kiistäessä osallisuutensa Leveghin kolariin, mutta tapaus jäi ratkaisemattomaksi Hawthornin kuollessa vuoden 1959 alussa.


title: Mike Hawthorn

text: * = Jaettu auto.


title: Rage Against the Machine (albumi)

text: Rage Against the Machine oli saman nimisen yhtyeen vuonna 1992 julkaisema albumi. Levy yhdisteli rapcorea, alternative metallia ja alternative rockia. Monet pitävät albumia yhtyeen parhaana. Tämän albumin voidaan katsoa toimineen edelläkävijänä nu metal -yhtyeille, kuten Kornille ja Limp Bizkitille. Albumi herätti paljon huomiota poliittisesti kantaa ottavana.


title: Rage Against the Machine (albumi)

text: Kappaleista "Freedom", "Bullet In The Head" ja "Killing In The Name" tehtiin musiikkivideot. Myös kappaleesta "Bombtrack" tehtiin musiikkivideo, mutta se julkaistiin vasta vuonna 2003 julkaistulla "Live at the Grand Olympic Auditorium" -DVD:llä.


title: Rage Against the Machine (albumi)

text: Albumin kappale "Wake Up" kuullaan "Matrix"-elokuvassa, "Killing in the Name" on taas videopeleissä "" ja "Guitar Hero II". Editoituja versioita kappaleista "Bombtrack" ja "Take the Power Back" on Oliver Stonen elokuvassa "Natural Born Killers". Useiden ihmisten mielestä Wake Upin alkusäkeet kuulostavat samalta kuin Led Zeppelinin kappaleessa "Kashmir".


title: Rage Against the Machine (albumi)

text: Kansitaide on kuuluisa kuva Thích Quảng Đứcista, vietnamilaisesta buddhalaisesta munkista, joka polttaa itsensä kuoliaaksi Saigonissa vuonna 1963. Munkki protestoi Vietnamin presidenttiä Ngô Đình Diệmia.


title: Tolga Kashif

text: Tolga Kashif (s. 1962) on brittiläinen kapellimestari ja säveltäjä. Hän opiskeli Royal College of Musicissa sävellystä ja orkesterinjohtoa. Kashif on johtanut muun muassa Lontoon filharmonikkoja ja Lontoon kuninkaallista filharmonista orkesteria.


title: Tolga Kashif

text: Levy-yhtiö EMI Classics tilasi Kashifilta vuonna 2001 sinfonian, joka pohjautuu Queen -yhtyeen kappaleisiin. Kuusiosainen sinfonia "The Queen Symphony" valmistui vuonna 2002 ja sen ensiesityksen johti säveltäjä itse.


title: Tolga Kashif

text: The Queen Symphonyn lisäksi Kashif on säveltänyt muun muassa lauluja.


title: Maurizio Pollini

text: Maurizio Pollini (s. 5. tammikuuta 1942, Milano) on italialainen pianisti. Hän opiskeli Carlo Lonatin ja Carlo Vidusson johdolla. Vuonna 1960 Pollini voitti kansainvälisen Frédéric Chopin -pianokilpailun. 1960-luvun puolivälistä lähtien Pollini on esiintynyt Euroopassa, Amerikassa ja Kaukoidässä.


title: Samuel Barber

text: Samuel Osborne Barber (9. maaliskuuta 1910 West Chester, Pennsylvania – 23. tammikuuta 1981 New York, New York) oli yhdysvaltalainen klassisen musiikin säveltäjä. Hänen tunnetuimpia teoksiaan on "Adagio jousille".


title: Samuel Barber

text: Barber pyrki töissään välttämään kokeellisuutta toisin kuin monet muut sukupolvensa säveltäjät. Hänen töitään kuvataan joskus uusromanttisiksi, vaikka eräissä hänen myöhäisissä töissään on vaikutteita modernismista.


title: Samuel Barber

text: Barber sävelsi useita oopperoita. "Vanessa"-ooppera, jonka libreton kirjoitti Gian-Carlo Menotti, oli menestys Yhdysvalloissa, ja Barber sai siitä Pulitzer-palkinnon.


title: Samuel Barber

text: Barberilla oli hyvä baritoniääni, ja hän harkitsi ammattilaulajan uraa. Hän teki muutamia levytyksiä.


title: Björneborgs svenska samskola

text: Björneborgs svenska samskola on Porissa toimiva yksityinen ruotsinkielinen koulu. Se perustettiin vuonna 1892. Koulussa voi opiskella esikoulusta aina ylioppilaaksi asti. Nykyään koulussa opiskelee noin 300 oppilasta. Koulun rehtorina toimii Ulrika Hollsten.


title: Björneborgs svenska samskola

text: Koulussa toimii myös Ruotsin konsulaatti, ja konsulina koulun rehtori. Koulu sijaitsee Liisantorin kahdella laidalla, Mikaelsgården toisella ja kaksi muuta rakennusta toisella laidalla. Mikaelsgården sijaitsee Mikonkadulla, ja iso, punatiilinen rakennus sekä Rosa Huset Otavankadun ja Mikonkadun kulmassa.


title: Björneborgs svenska samskola

text: Koulu on toiminut nykyisellä paikallaan Otavankadulla 1960-luvulta saakka, jolloin suurin punatiilinen koulurakennus valmistui. 1990-luvun alussa koulu hankki itselleen myös naapurikiinteistön, ja remontin jälkeen vuonna 1992 koulu sai uusia tiloja Rosa Husetista. Viimeinen osa koulua, Mikaelsgården, rakennettiin 2000-luvulla Mikonkadun toiselle puolelle, ja se yhdistettiin päärakennukseen maanalaisella yhteydellä. Mikaelsgårdenissa sijaitsee mm. koulun ruokala, lounasravintola Amica.


title: Björneborgs svenska samskola

text: Kouluun kuului vuosina 1976–2003 myös Euran Kauttualla sijaitseva, vuosiluokat 1–4 käsittävä ala-aste. Kouluun kuuluu myös Annankatu 10:ssä sijaitseva koulukoti, ”Inttis”, jossa kauempaa, etenkin Kauttualta, tulevat oppilaat asuivat kouluviikkojen aikana. Koulukodin toiminta loppui keväällä 2006 oppilasmäärän vähentymisen vuoksi. Ennen Rosa Husetin ja isomman kouluruokalan valmistumista vuonna 1992 oppilaat kävivät 5. luokasta ylöspäin Inttiksessä ruokailussa.


title: Björneborgs svenska samskola

text: Koulussa on noin 30 opettajaa, aina esikoulun-ja aineenopettajista luokanopettajiin. Koulun rehtorina toimii Ulrika Hollsten ja ala-asteen rehtorina Patrik Grannas.


title: Ksenia Pietarilainen

text:
Pyhä autuas Ksenia Pietarilainen, oikealta nimeltään "Ksenija Grigorjevna Petrova" (), syntyi 1700-luvun alkuvuosikymmeninä Venäjällä ja kuoli vuoden 1803 tienoilla. Hän eli suurimman osan elämästään Pietarissa Kristuksen tähden houkkana, joka on yksi ortodoksisen kirkon kilvoittelun muoto.
Venäjällä hän on hyvin kuuluisa ihmeistään ja nopeasta avustaan niille, jotka kääntyvät hänen puoleensa.
Pyhä Ksenia Pietarilainen kanonisoitiin vuonna 1988. Hänen muistopäiväänsä vietetään tammikuun 24. päivänä, ja hänelle on omistettu oma akatistoshymnikin.


title: Gidi Gidi Maji Maji

text: Gidi Gidi Maji Maji on kenialainen hip hop -yhtye, jonka jäsenet ovat Gidi Gidi (oikealta nimeltään Joseph Ogidi) ja Maji Maji (oikealta nimeltään Julius Owino). Yhtye perustettiin vuonna 1999. Samana vuonna julkaistiin sen ensimmäinen single, "Ting' Badi Malo". Yhtyeen esikoisalbumi, "Ismarwa", ilmestyi vuonna 2000.


title: Ron Jeremy

text:
Ronald Jeremy Hyatt (s. 12. maaliskuuta 1953 Long Island, New York), joka tunnetaan paremmin taiteilijanimellä Ron Jeremy, on tunnettu yhdysvaltalainen pornotähti ja elokuvaohjaaja. Hän on esiintynyt yli 2 000 pornoelokuvassa ja ohjannut yli 250 pornoelokuvaa.
Vuonna 2008 Ron Jeremy saapui Suomeen Turun Turkkusex-messuille. Ron Jeremy vieraili samalla kertaa suomalaisessa talk show'ssa nimeltä Maria! Ron Jeremy teki Suomen vierailun yhteydessä filmin Fucking in Finland. Ron palasi Suomeen 2011 ja tuomaroi Haluatko Pornotähdeksi -kilpailua.


title: Ron Jeremy

text: Jeremylle tehtiin sydänleikkaus vuonna 2013.


title: Suzanna Owíyo

text: Suzanna Owíyo on kenialainen maailmanmusiikkia esittävä laulaja ja kitaristi. Hän syntyi Kisumussa ja opiskeli Nairobissa. Myöhemmin Owíyo palasi Kisumuun, jossa hän asuu nyt. Joulukuussa 2001 Owíyo kirjoitti Kisumun 100-vuotisjuhlille kappaleen "Kisumu 100".


title: Graham Hill

text: Norman Graham Hill (15. helmikuuta 1929 Hampstead, Englanti, Iso-Britannia – 29. marraskuuta 1975 Barnet, Englanti, Iso-Britannia) oli brittiläinen kilpa-autoilija. Hänen lempinimensä oli "Mr. Monaco" perustuen kilpauransa aikana ajamiin viiteen Monacon GP:n voittoihin. Hän voitti Formula 1 -sarjan maailmanmestaruuden kausina ja . Vuonna 1972 Hill voitti Le Mansin 24 tunnin ajon Henri Pescarolon kanssa. Graham Hillin poika Damon Hill on myös F1-maailmanmestari.


title: Graham Hill

text: Hill pääsi kilpa-auton rattiin ensi kerran vasta 24-vuotiaana. Ensin hän oli toiminut Lotus-tallin mekaanikkona, saaden palkkioksi ajaa kilpailun silloin tällöin. Kun Lotus tuli MM-sarjaan mukaan Hill seurasi perässä, muttei mekaanikkona vaan kilpa-ajajana. Hill siirtyi BRM-talliin, jossa hän onnistui voittamaan ensimmäisen mestaruutensa , taistellen nuorta Jim Clarkia vastaan (42-30). Kauden aikana Hill kilpaili joka kilpailussa, muttei aina pisteille. Hän oli ensimmäinen joka voitti mestaruuden käymällä kauden läpi ilman keskeytyksiä. Kaudella tilanne oli aivan toinen kuin viime vuonna. Clark voitti peräti seitsemän kilpailua kymmenestä sinä kautena ja keräsi 54 pistettä Hillin 29:ää vastaan. Hill voitti kaksi kilpailua, Monacon ja Yhdysvaltojen GP:n.


title: Graham Hill

text: Kaudella Hill oli taas taistelemassa mestaruudesta. Tällä kertaa kärkitaistossa oli hänen ja Clarkin lisäksi mukana 1950 Road Racingin MM-sarjoja dominoinut John Surtees. Nämä kolme taistelivat mestaruudesta viimeiseen kisaan saakka, mutta Clarkin moottorin hajottua hän putosi leikistä. Taistelu käytiin Surteesin ja Hillin välillä, jossa Surtees voitti lopulta mestaruuden yhdellä pisteellä Hilliin nähden.


title: Graham Hill

text: Kaudella Hillistä ja Clarkista tuli tallikavereita ja epäiltiin, että taistelu olisi tiukempi kuin koskaan - jopa tiukempaa kuin tai . Toisin kuitenkin kävi, kun kauden avauskisan voittanut Clark menehtyi F2-luokan kisassa Hockenheimissa, Saksassa. Tämä helpotti käytännössä Hillin urakkaa ja hän voitti sinä vuonna mestaruuden kerättyään 48 pistettä.


title: Graham Hill

text:
Mestaruuden jälkeen alkoi Hillin suvantovaihe, joka kesti uran loppuun asti. hän ajoi pahan kolarin USA:n GP:ssä katkaisten jalkansa, mutta jatkoi kilpailemista toivuttuaan onnettomuudesta. Aluksi hän siirtyi Rob Walkerin yksityistiimiin ja
Brabhamille. hän perusti oman F1-tallin. Hill lopetti kilpa-ajouransa ja keskittyi täysin vain tiimiinsä, jonka kuljettajiksi saatiin Tony Brise ja tuleva maailmanmestari Alan Jones. Kaudelle talli oli suunnitellut uuden GH2-mallin, mutta sitä ei koskaan päästy kokeilemaan sinä kautena, koska Hillin ohjaama kone törmäsi puiden latvoihin Arkleyssa, Lontoon lähellä. Kaikki koneessa olleet kuolivat. Hill oli jäsenineen, Jonesia lukuun ottamatta, palaamassa testeistä Paul Ricardin radalta Etelä-Ranskasta.


title: Graham Hill

text: Graham Hill muistettiin maailmanmestaruuksiensa ja Damon Hillin isyyden lisäksi myös siitä, että hän on ainoa kuljettaja, joka on voittanut kolme legendaarista kilpailua: Le Mansin 24 tunnin ajon, Indianapolis 500:n ja Monacon GP:n. Lisäksi hän on ainoa, joka on voittanut Le Mansin 24 tunnin ajon, Indianapolis 500:n ja F1-maailmanmestaruuden.


title: Graham Hill

text: Hill avioitui Bette-nimisen naisen kanssa vuonna 1955. He saivat kaksi tytärtä ja yhden pojan, Damonin, josta tuli myöhemmin F1-maailmanmestari.


title: Graham Hill

text: Hill harrasti ennen kilpa-ajajanuraansa soutua. Hän otti London Rowing Club -soutukerhon lippalakin värityksen omaan kypäräänsä. Myöhemmin myös Damon Hill käytti samoja värejä.


title: Magmakivi

text: Magmakivet on yksi kolmesta kivien päätyypistä (vrt. sedimenttikivet ja metamorfiset kivet). Magmakiviä syntyy magman tai laavan jähmettyessä. Magmat ovat peräisin kuoren tai vaipan aiempien kivien osittaisesta sulamisesta.


title: Magmakivi

text: Magmakivet jaetaan esiintymisympäristönsä perusteella kahteen ryhmään: intrusiivisiin (syväkivet ja puolipinnalliset kivet) ja ekstrusiivisiin (pintakivet).


title: Magmakivi

text: Syväkivet eli plutoniset kivet kiteytyvät kivisulasta eli magmasta hitaasti syvällä maankuoressa (0,5–20 km). Hidas jäähtyminen saa mineraalikiteet kasvamaan isoiksi, jolloin ne voidaan yleensä havaita paljaalla silmällä. Tyypillisiä intrusiivimuodostumia ovat batoliitit, stokit, lakkoliitit, kerrosjuonet ja juonet. Graniitti on tunnettu syväkivi.


title: Magmakivi

text: Jos kivi syntyy keskimääräisillä syvyyksillä, sitä kutsutaan puolipinnalliseksi kiveksi, ja se on yleensä keskirakeinen asultaan. Puolipinnalliset kivet kuten diabaasi esiintyvät usein juonina tai kerrosjuonina.


title: Magmakivi

text: Tulivuoresta maan pinnalle tai veteen purkautunut laava muodostaa vulkaanisia kivilajeja eli vulkaniitteja, joita kutsutaan yhteisellä nimellä myös eruptiivikiviksi tai pintakiviksi. Koska pintakivet jähmettyvät nopeasti, niiden rakenne on sileä ja hienorakeinen. Tyypillinen ekstrusiivikivi basaltti esiintyy laavatyynyinä, laavavirtoina, laavapatjoina ja laavatasankoina. Joskus se rakoilee jäähtymisen yhteydessä monikulmaisiksi pylväiksi, esimerkkinä Pohjois-Irlannin Giant’s Causeway.


title: Magmakivi

text: Magmat, josta magmakivilajit syntyvät, ovat silikaattisulia. Ne sisältävät pääasiassa piitä (Si), natriumia (Na), happea (O), kaliumia (K), magnesiumia (Mg), rautaa (Fe), alumiinia (Al) sekä pieniä määriä muita alkuaineita. Magmassa on myös kaasuja. Tärkein niistä on vesihöyry, mutta myös muita aineita sisältyy niihin, kuten esimerkiksi rikkiä (S), klooria (Cl), fluoria (F) ja booria (B).


title: Magmakivi

text: Kivi voi sulaa paineen vähenemisen, lämpötilan nousun tai veden lisäämisen vaikutuksesta. Paineen väheneminen eli dekompressio saa Maan vaipan peridotiitin sulamaan, mikä tuottaa uutta basalttista kuorta keskiselänteillä. Alityöntövyöhykkeillä veden siirtyminen vaippaan sulattaa vaipan kiilan ja tuottaa andesiittisia sulia. Vuorenpoimutuksessa Maan kuori paksuuntuu ja kuoren kasvanut lämmöntuotto alkaa sulattaa sen sisäosia.


title: Magmakivi

text: Magmat ovat useimmiten vain osittain sulia, eli ne muodostuvat kiteiden, sulan ja kaasukuplien sekoituksesta. Kun magma jäähtyy, siitä kiteytyy eri lämpötiloissa erilaisia mineraaleja (ks. fraktioiva kiteytyminen). Jos aikaisessa vaiheessa kiteytyvät mineraalit erkanevat magmasta, jäljelle jäävän sulan kemiallinen koostumus muuttuu. Näin esimerkiksi basalttinen sula voi kehittyä graniittiseksi sulaksi.


title: Magmakivi

text: Magmat voivat vuorovaikuttaa sivukiven kanssa assimiloimalla kivenkappaleita ympäristöstään tai reagoimalla kemiallisesti niiden kanssa. Kaksi magmaa, joilla on eri koostumus, voi sekoittua keskenään samassa magmakammiossa ja muodostaa intermediääristä seosmagmaa.


title: Magmakivi

text: Magmakivet jaetaan kemiallisen koostumuksensa mukaan happamiin, intermediäärisiin, emäksisiin ja ultraemäksisiin kiviin. Kiven happamuus ei liity kiven pH-arvoon tai vetyionien (H) aktiivisuuteen magmassa, vaan terminologia juontaa juurensa vanhentuneeseen käsitykseen siitä, että piidioksidi olisi magmassa piihapon muodossa. Kemiallinen luokittelu menee osaksi päällekkäin mineraaliperustaisen luokittelun kanssa, sillä Bowenin reaktiosarjan mukaan magman happamuudella on yhteys sen kiteytymisjärjestykseen.Lisäksi kemiallinen luokittelu voi hyödyntää seuraavia apukäsitteitä:Kiven kemiallisen koostumuksen perusteella voidaan myös laskea sille idealisoitu mineralogia (normatiivinen mineralogia), jota käytetään kemiallisen luokittelun apuna.


title: Magmakivi

text: Magmakiviä voidaan luokitella sen perusteella, mikä on kiven moodi eli mineraalikoostumus. Syväkivet ovat yleensä "faneriittisia" eli niiden rakeet ovat silmämääräisesti havaittavissa (yli 2 mm), joten mineraaleihin perustuva luokittelu on käytännöllinen. Pintakivissä mineraalikoostumusta voi olla vaikea havaita pienen raekoon takia (alle 0,2 mm), jolloin kemiallinen luokittelu voi olla sopivampi.


title: Magmakivi

text: Luokittelussa tarkastellaan esimerkiksi, sisältääkö kivi pääasiassa vaaleita eli "felsisiä" mineraaleja (kvartsi, maasälvät, muskoviitti ja foidit) vai tummia eli "mafisia" mineraaleja (biotiitti, sarvivälke, pyrokseeni ja oliviini). Felsisiä kiviä ovat esimerkiksi graniitti ja dioriitti, mafisia gabro ja basaltti, ultramafisia (mafisten mineraalien osuus yli 90 %) peridotiitti ja pyrokseniitti.


title: Magmakivi

text: Yhdistämällä kemiallinen ja mineraaliperustainen luokittelu saadaan seuraava karkea jaottelu:


title: Magmakivi

text: IUGS (International Union of Geological Sciences) ylläpitää tarkempia syväkivien luokittelukolmioita eli Streckeisenin kolmioita. Näitä ovat esimerkiksi QAPF-kolmio, gabroluokan kolmio ja ultramafinen kolmio.


title: Harry Kewell

text: Harrison ”Harry” Kewell (s. 22. syyskuuta 1978 Sydney, Australia) on australialainen jalkapalloilija. Hän on yksi Australian kaikkien aikojen parhaina pidetyistä ja menestyksekkäimmistä jalkapalloilijoista.


title: Harry Kewell

text: Kewell teki debyyttinsä valioliigassa Leeds United FC:n paidassa 17-vuotiaana 30. maaliskuuta 1996 Middlesbrough FC:tä vastaan. Hän ja toinen australialainen hyökkääjä Mark Viduka olivat tärkeässä roolissa, kun Leeds selvisi Mestarien liigan välieriin kaudella 2000–2001. Hieman myöhemmin Leeds ajautui taloudellisiin vaikeuksiin, ja Kewell siirtyi Liverpooliin vuonna 2003. 25. toukokuuta 2005 Kewellistä tuli toinen australialainen, joka oli voittanut Mestarien liigan, kun Liverpool voitti loppuottelussa AC Milanin.


title: Harry Kewell

text: Kewell ilmoitti maaliskuussa 2014 lopettavansa peliuransa kuluvan kauden päätteeksi.


title: Harry Kewell

text: Kewell pelasi ensimmäisen ottelunsa Australian jalkapallomaajoukkueessa marraskuussa 1997, kun Australia kohtasi kaksiosaisessa MM-karsinnassa Iranin. Kewell teki otteluissa yhteensä kaksi maalia, mutta Iran selvisi lopputurnaukseen tehtyään enemmän vierasmaaleja. Hän osallistui Australian joukkueessa jalkapallon MM-kisoihin vuosina 2006 ja 2010.


title: Harry Kewell

text: Kewellin perheeseen kuuluvat englantilainen näyttelijävaimo Sheree Murphy sekä kaksi lasta, Taylor ja Ruby. Hänellä on henkilökohtainen sponsorisopimus Adidaksen kanssa.


title: Peter Crouch

text: Peter James Crouch (s. 30. tammikuuta 1981 Macclesfield, Cheshire) on englantilainen jalkapalloilija. Hän on Englannin maajoukkuehyökkääjä, joka on tunnettu pituudestaan ja komeista puskuistaan. Crouchin maajoukkueura alkoi vuonna 2005 ja jatkui kolmen peräkkäisen valmentajan (Sven-Göran Eriksson, Steve McLaren, Fabio Capello) aikakaudella vuoteen 2010 saakka. Kaikkiaan hän pelasi 42 maaottelua ja teki niissä 22 maalia. Crouch voitti maajoukkueen maalipörssin EM-kisojen 2008 karsinnoissa ja teki Englannin maajoukkuehistoriaa rikkomalla kymmene maalin rajan yhden kalenterivuoden (2006) aikana.


title: Peter Crouch

text: Vuoden 2006 MM-kisojen aikaan Crouch tuli tunnetuksi robottimaisesta tuuletuksestaan. Hän saikin Englannin lehdistöltä lyhytaikaisen lempinimen "Stiff Pete" eli vapaasti käännettynä "Kanki-Pete". Yli kaksimetrinen (201 cm) Crouch pelasi kaudella 2008-2009 Portsmouth FC:ssa ja oli joukkueensa ylivoimaisesti paras maalintekijä.


title: Peter Crouch

text: Elokuussa 2009 Crouch palasi takaisin kasvattajaseuraansa Tottenhamiin. Siirtosumma oli arviolta noin 10 miljoonaa puntaa. Crouch teki Tottenhamin kanssa viiden vuoden mittaisen pelaajasopimuksen. Samalla hän palasi Harry Redknappin valmennuksen alaiseksi. Aikaisemmin Crouch on pelannut Redknappin valmennuksessa Southamptonissa ja Portsmouthissa.


title: Djibril Cissé

text: Djibril Cissé (s. 12. elokuuta 1981) on ranskalainen jalkapalloilija. Cissé on Ranskan maajoukkuehyökkääjä. Hän edustaa SC Bastiaa.


title: Djibril Cissé

text: Cissé on tunnettu nopeudestaan, kiihtyvyydestään ja vaihtuvasta hiustyylistään. Ranskassa Ligue 1:n maalikuninkuuden voittanut Cissé siirtyi Liverpooliin AJ Auxerresta vuoden 2004 kesällä 14 miljoonan punnan siirtosummalla. Hän pelasi kauden 2006-07 lainalla Olympique de Marseillessa ja siirtyi seuraan kesällä 2007. Peliaika Marseillessa jäi vähiin loukkaantumisten vuoksi ja kaudeksi 2008-09 hän siirtyi lainalle Sunderlandiin. Kausi Englannissa teki hyvää Cissélle, mutta hän ei kuitenkaan kuulunut uuden Marseille-valmentaja Didier Deschampsin suunnitelmiin ja kesäkuussa 2009 hän siirtyi kreikkalaisseura Panathinaikosiin kahdeksalla miljoonalla eurolla. Helmikuussa 2011 Cissé kertoi jättävänsä Panathinaikosin kauden jälkeen. Syynä on Cissén Kreikassa kokema rasismi ja fanien jopa väkivaltaiset hyökkäykset häntä kohtaan. Cisse allekirjoitti 12. heinäkuuta 2011 neljän vuoden sopimuksen roomalaisen Lazion kanssa, mikä takasi hänelle noin kahden miljoonan euron vuositulot. Lazio maksoi Cissestä noin 5,8 miljoonan euron siirtokorvauksen Panathinaikosille.


title: Djibril Cissé

text: Cisse siirtyi Queens Park Rangersiin 31.1.2012 siirtosummana 4 miljoonaa puntaa. Hän teki avausmaalinsa 1. helmikuuta 2012 QPR-debyytissään 11. minuutin kohdalla 2-2 tasapeliin päättyneessä vierasottelussa Aston Villaa vastaan. Cissé jätti QPR:n tammikuussa 2013 ja siirtyi kevätkauden mittaisella lainasopimuksella Qatariin Al-Gharafaan. Kesällä hän jätti QPR:n ja teki sopimuksen Venäjän liigassa pelaavan FK Kuban Krasnodarin kanssa.


title: Djibril Cissé

text: Tammikuussa 2014 Cissé palasi kotimaahansa allekirjoitettuaan puolitoistavuotisen sopimuksen SC Bastian kanssa.


title: Djibril Cissé

text: Maajoukkuedebyyttinsä Cissé teki toukokuussa 2002 ottelussa Belgiaa vastaan. Cisse ei päässyt EM-Kisoihin 2004 koska oli pelikiellossa ja vuoden 2006 MM-kisat jäivät väliin sillä hän mursi oikean jalkansa epäonnekkaasti päivää ennen kisojen alkua harjoitusottelussa Kiinaa vastaan.


title: Ernst Ottensamer

text: Ernst Ottensamer (5. lokakuuta 1955 – 22. heinäkuuta 2017) oli itävaltalainen klarinetisti. Hän opiskeli Wienissä ja soitti Wienin filharmonikoissa. Aiemmin Ottensamer soitti muun muassa Wienin valtionoopperassa.


title: Ernst Ottensamer

text: Vuonna 1990 Ottensamer perusti kamariyhtye Vienna Virtuosin. Ottensamer esitti muun muassa Weberin ja Spohrin klarinettikonserttoja.


title: Spektroliitti

text:
Spektroliitti on labradoriitti-nimisen plagioklaasimaasälvän kaupallinen nimitys, jota käytetään sen Suomessa esiintyvästä muodosta. Plagioklaasimaasälpä on kahden mineraalin, albiitin ja anortiitin seossarja. Labradoriitti sisältää anortiittia 50–70 prosenttia lopun ollessa albiittia.
Sateenkaaren väreissä loistavan valoilmiönsä ansiosta ja kohtalaisen kestävyytensä vuoksi se soveltuu ainakin vähäiselle kulutukselle alttiina oleviin koruihin. Sitä käytetään myös taideteollisissa esineissä, kuten kellotauluissa. Kivilajia jossa spektroliitti esiintyy, käytetään myös jossain määrin rakennuskivenä.


title: Spektroliitti

text: Spektroliittia esiintyy Etelä-Karjalassa Ylämaan kunnan alueella. Ylämaan labradoriitissa värit ovat poikkeuksellisen voimakkaat, minkä vuoksi kivelle on annettu oma nimi. Spektroliitti on sekä määrältään että liikevaihdoltaan merkittävin Suomesta louhittava korukivi.


title: Spektroliitti

text: Ylämaan spektroliitin löysi vänrikki Pekka Laitakari kesällä 1940, kun Ylämaan Ylijärvellä rakennettiin Salpalinjan panssariesteitä. Hänen isänsä, geologi Aarne Laitakari oli aiemmin etsinyt spektroliitin emäkalliota vuosien ajan eri puolilta Kaakkois-Suomea.


title: Spektroliitti

text: Spektroliitti on Etelä-Karjalan maakuntakivi. Maakuntakivet valittiin vuonna 1998 kansanäänestyksellä, jonka järjestivät GTK ja Suomen Matkailuliitto.


title: Spektroliitti

text: Kemiallinen koostumus: formula_1 eli natrium-kalsium-alumiinisilikaatti


title: Spektroliitti

text: Mohsin kovuus 6,0–6,5


title: Spektroliitti

text: Valon taitto 1,560–1,568


title: Spektroliitti

text: Ominaispaino (tiheys) 2,69–2,70


title: Spektroliitti

text: Kahtaistaitto + 0,0008


title: Vaihtosähkömoottori

text: Vaihtosähkömoottorit ovat vaihtosähköllä toimivia sähkömoottoreita.


title: Vaihtosähkömoottori

text: Kroatialaisen keksijän Nikola Teslan tekemät kokeilut ja keksinnöt johtivat sähkömoottoreiden ja vaihtovirtatekniikan keksimiseen 1880-luvulla. Professori Poeschel, Teslan opettaja oli tajunnut, että pyörivä sähkökenttä voisi käynnistää moottorin roottorin pyörimisen. Tesla hankki patentin myöhemmin. Tämä klassinen vaihtovirta-sähkömagneettimoottori oli induktiomoottori. Myös venäläinen Mikhail Dolivo-Dobrovolsky keksi kolmivaihejärjestelmän. Hän kehitti kolmivaihesähkögeneraattorin ja kolmivaiheisen sähkömoottorin vuonna 1888 ja tutki tähti- ja kolmiokytkentöjä. Mikhail Dolivo-Dobrovolskyn kehitti oikosulkumoottorin vuonna 1890.


title: Vaihtosähkömoottori

text: Yleisimmät teollisuudessa käytetyt vaihtosähkömoottorit ovat oikosulkumoottori eli induktiomoottori, kestomagneettitahtimoottori, vierasmagnetoitu tahtimoottori sekä liukurengasmoottori.


title: Vaihtosähkömoottori

text: Kaikkia sähkömoottoreita voidaan käyttää myös generaattoreina. Suurilla tehoilla kuitenkin yleisesti käytetään vain vierasmagnetoituja tahtikoneita, sillä niiden hyötysuhde on varsin korkea. Kaikki edellä mainitut koneet kuuluvat kiertokenttäkoneisiin. Tähän ryhmään kuuluu myös synkroninen reluktanssikone. Toistaiseksi tätä konetyyppiä kuitenkin käytetään varsin vähän.


title: Vaihtosähkömoottori

text: Kiertokenttäkoneisiin kuuluvat myös liukurengasmoottori, jonka roottorissa on vyyhdistä koostuva käämitys eikä oikosuljettu häkkikäämi, sekä massiiviroottorikone, jossa roottorin muodostaa joko induktiokoneissa käytetty teräslieriö tai tahtikoneissa roottori on yhdestä kappaleesta työstetty ja varustettu napakäämeillä.


title: Vaihtosähkömoottori

text: Vaihtosähkömoottorit tai toiselta nimeltään myös vaihtovirtakoneet jaotellaan epätahti- ja tahtikoneisiin toimintaperiaatteen mukaan: epätahtimoottorin roottori pyörii hieman pyörivää magneettikenttää, kiertokenttää hitaammin, mutta tahtimoottoreissa roottori pyörii tarkalleen samassa tahdissa kiertokentän mukana.


title: Vaihtosähkömoottori

text: Oikosulkumoottori on teollisuuden yleisin sähkö- ja epätahtimoottorityyppi.


title: Vaihtosähkömoottori

text: Oikosulkumoottoria voidaan käyttää suoraan verkkokäyttöisenä tai taajuusmuuttajalla syötettynä. Oikosulkumoottorin staattorissa on uriin jaettu käämitys, joka tuottaa sinimuotoisen magnetomotorisen voiman, tämä tarkoittaa käytännössä staattorille muodostuvaa pyörivää magneettikenttää (kiertokenttä) joka indusoi roottorin oikosuljettuun häkkikäämiin sähkövirran. Tämä puolestaan magnetoi roottorin ja muodostaa sille magneettikentän joka pyrkii vastustamaan staattorin pyörivää magneettikenttää. Näin muodostuva magneettivastus muodostaa roottorin vääntömomentin, moottorin akselia pyörittävän voiman.


title: Vaihtosähkömoottori

text: Oikosulkumoottori magnetoidaan staattorista, minkä vuoksi sen tehokerroin on pienempi kuin 1, tyypillisesti n. 0,8.


title: Vaihtosähkömoottori

text: Oikosulkumoottorin roottori pyörii epätahdissa staattorin syöttötaajuuteen nähden, tästä syystä konetta kutsutaan myös "epätahtikoneeksi" tai "asynkronikoneeksi". Roottorin sähköisen pyörimistaajuuden ja staattorin syöttötaajuuden erotusta kutsutaan jättämätaajuudeksi. Oikosulkumoottorin tuottama vääntömomentti on nimellistoimintapisteen läheisyydessä verrannollinen jättämään.


title: Vaihtosähkömoottori

text: Massiiviroottorikone on kiertokenttäkoneisiin kuuluva sähkömoottori, jonka roottori valmistetaan yhdestä kappaleesta. Roottori voi olla teräslieriö, minkä tyyppisiä käytetään oikosulkumoottoreissa tai tahtikoneiden, moottoreiden tai generaattoreiden ollessa kyseessä joko avo- tai umpinapainen.


title: Vaihtosähkömoottori

text: Massiiviroottorikoneita käytetään niiden mekaanisen kestävyyden vuoksi yleensä erittäin suurta kierrosnopeutta vaativissa käyttökohteissa, kuten esimerkiksi suurta painetta ja virtausta tuottavien kompressoreiden käytössä. Tällaisia kompressoreita käytetään esimerkiksi nykyaikaisessa jätevedenpuhdistuksessa jäteveden ilmastuksessa. Näiden pyörimisnopeudet ovat alueella 10000-20000 rpm. Voimalaitoksissa käytettäville generaattoreille jo yli 1500 kierrosta minuutissa on suuri nopeus, koska pyörivät massat ovat kymmeniä tonneja. Esimerkiksi atomivoimalaitoksissa käytetään umpinapaisia massiiviroottorigeneraattoreita, joiden pyörimisnopeus on 3000 kierrosta minuutissa.


title: Vaihtosähkömoottori

text: Sähkömoottoreissa normaalisti sähköisten häviöiden minimoimiseksi käytetään levyrakenteisia napoja. Massiiviroottorissa häviöt ovat tavallista rakennetta suurempia, mutta mekaaninen lujuus parempi.


title: Vaihtosähkömoottori

text:
Tahtimoottori eli synkronimoottori on nimensä mukaisesti sähkömoottori, joka pyörii täsmälleen vaihtovirran taajuuden ja koneen napaluvun määräämällä nopeudella. Suuret, usein yli 1 MW tehoiset vaihtosähkömoottorit rakennetaan tahtimoottoreina sen vuoksi, että niiden hyötysuhde (noin 95 %) on muutamaa prosenttiyksikköä parempi kuin induktiomoottoreiden. Prosentinkin häviöt merkitsevät megawattien teholuokassa 10–100 kW häviöitä, joka muuttuu moottorissa lämpöhäviöksi ja voi ylikuumentaa koneen.
Vierasmagnetoituja tahtimoottoreita käytetään silloin kun tarvitaan suurta tehoa ja vääntömomenttia. Tyypillisiä kohteita ovat valssit, laivamoottorit kuten Azipodit, kaivoshissit, kompressori- ja pumppumoottorit sekä jauhaimet.


title: Vaihtosähkömoottori

text: Kestomagneettitahtimoottoreita käytetään vain taajuusmuuttajasyötöllä. Kestomagneettitahtikoneen roottorissa on kestomagneetit, jotka magnetoivat koneen. Kestomagneettitahtikoneen tehokerroin on tästä syystä selvästi parempi kuin induktiokoneella. Kestomagneettitahtikoneet voidaan jakaa pintamagneettikoneisiin ja upotetuilla magneeteilla varustettuihin koneisiin.


title: Vaihtosähkömoottori

text: Pintamagneettikoneen roottorin kestomagneetit on asennettu roottorin pinnalle liimaamalla. Magneettien kiinnipysyminen varmistetaan usein roottoria kiertävällä lasikuitupannalla. Upotetut magneetit asennetaan roottorilaminoinnin sisään. Magneettien sijoittelu vaikuttaa koneen ominaisuuksiin siten, että pintamagneettikone on magneettisesti melko symmetrinen, toisin sanoen roottorin magneettiset ominaisuudet ovat melko samanlaiset tarkastelusuunnasta riippumatta.


title: Vaihtosähkömoottori

text: Upotetuin magneetein varustetun koneen magneettiset ominaisuudet taas riippuvat tarkastelusuunnasta siten, että tyypillisesti pitkittäisakselin (magneettiakselin) suunnassa induktanssi on pienempi kuin poikittaisakselin suunnassa. Induktanssiero aiheuttaa reluktanssivääntömomentin, jota voidaan hyödyntää moottorisäädössä.


title: Vaihtosähkömoottori

text: Kestomagneettikoneiden hyötysuhde on tyypillisesti parempi kuin induktiokoneilla, sillä niiden roottorissa ei tapahdu juuri lainkaan häviöitä. Kestomagneettikoneiden ominaisuudet ovat erityisen hyvät pienillä pyörimisnopeuksilla, sillä moninapaisen kestomagneettikoneen ominaisuudet eivät huonone yhtä voimakkaasti kuin vastaavalla induktiokoneella. Tämä ominaisuus on mahdollistanut ns. suoravetokäyttöjen rakentamisen, missä induktiokone ja alennusvaihde on voitu korvata suoraan toimilaitteeseen kytketyllä hitaasti pyörivällä kestomagneettimoottorilla.


title: Vaihtosähkömoottori

text: Kestomagneettitahtimoottoreita käytetään sähköautojen moottoreina, sillä tähän käyttöön etsitään ratkaisua rakentaa auto ilman vaihteistoa. Kestomagneettitahtimoottorilla saavutetaan hyvä vääntömomentti jo pienillä nopeuksilla, mutta suuria nopeuksia rajoittaa vaikeus pitää magneetit kiinni roottorissa.


title: Vaihtosähkömoottori

text: Harjattomat tasavirtamoottorit ovat rakenteeltaan erittäin lähellä kestomagneettitahtimoottoreita.


title: Vaihtosähkömoottori

text: Synkronireluktanssikone on tahtimoottori, jonka vääntömomentin tuotto perustuu jatkuvuustilassa pelkästään induktanssiepäsymmetrian aiheuttamaan reluktanssivääntömomenttiin.


title: Vaihtosähkömoottori

text: Reluktanssikoneessa voi olla myös vaimennuskäämitys, jonka tuottama vääntömomentti vaikuttaa transienttitilanteissa koneen käyntiä vakavoivasti ja voi mahdollistaa koneen käynnistämisen suoraan verkkoon. Taajuusmuuttajasyötöllä vaimennuskäämitystä ei välttämättä tarvita.


title: Vaihtosähkömoottori

text: Reluktanssikoneen roottori valmistetaan tyypillisesti laminoiduista sähkölevyistä, ja tällaista roottoria kutsutaankin levysydänroottoriksi. Roottorista pyritään vuoesteiden avulla saamaan magneettisesti hyvin epäsymmetrinen. Vuoesteet voivat olla ilmaa (roottorin levyihin leikattuja aukkoja) tai jotain muuta epämagneettista materiaalia.


title: Vaihtosähkömoottori

text: Synkronireluktanssikoneen ominaisuudet voidaan saada hyviksi mikäli induktanssiepäsymmetria on riittävän suuri. Hyvänä arvona pidetään yleensä noin kymmentä. Synkronireluktanssikonetta ei ole edullista rakentaa kovin moninapaiseksi, sillä tällöin suuren induktanssieron aikaansaaminen on vaikeaa.


title: Vaihtosähkömoottori

text: Toistaiseksi synkronireluktanssikone on melko harvinainen konetyyppi teollisuudessa.


title: Vaihtosähkömoottori

text: Muita vaihtosähkömoottorityyppejä ovat yleisvirtakone eli kommutaattorisarjakone ja sulkunapamoottori. Näiden koneiden hyötysuhde ja ominaisuudet ovat varsin heikkoja, minkä vuoksi niitä käytetään tyypillisesti pienitehoisissa yksivaiheisesti syötetyissä laitteissa kuten käsityökaluissa ja pienissä puhaltimissa. Yleisvirtakoneen rakenne on periaatteessa samanlainen kuin sarjatasavirtakoneella, mutta magneettipiiri on vaihtovuon aiheuttamien pyörrevirtojen vähentämiseksi tehty levyrakenteisena.


title: Vaihtosähkömoottori

text: Kytkinreluktanssikone eli molemmin puolin avonapainen reluktanssikone kuuluu myös vaihtosähkökoneisiin. Kytkinreluktanssikone on luonteeltaan askelmoottori, minkä vuoksi siitä on vaikea saada tasaista vääntömomenttia.


title: Seether

text: Seether on eteläafrikkalainen grunge/hard rock -yhtye. Yhtye on ottanut vaikutteita muun muassa yhtyeiltä Nirvana, Alice in Chains, Smashing Pumpkins ja Tool.


title: Seether

text: Seether julkaisi ensimmäisen albuminsa, "Fragilen", vuonna 2000 nimellä Saron Gas. Yhtyeen nimi muutettiin Seetheriksi ennen toisen albumin, "Disclaimerin" julkaisua vuonna 2002. Vuonna 2004 julkaistiin toinen versio "Disclaimerista" ("Disclaimer II"), joka kattoi useita uudempia kappaleita, sekä kappale ""Broken"" oli saanut kakkoslaulajaksi Evanescence-yhtyeen laulajan Amy Leen. Kitaristi Pat Callahan erosi yhtyeestä kesällä 2006.


title: Seether

text: Tunnettuja kappaleita mm. "Driven Under", "Broken", "Breakdown", "Remedy", "The Truth", "Fake It" ja "Rise Above This".


title: Seether

text: Seether saapui Suomeen keikalle helmikuussa 2012 Helsingin jäähalliin.


title: Kansleri

text: Kansleri on roomalaisperäinen titteli, jota käytetään hyvin erilaisten asemien ja toimien nimenä. Eräitä kanslereita:


title: Mediaș

text: Mediaș (, ) on kaupunki Romaniassa, Sibiun piirikunnassa Transilvaniassa. Kaupungissa asuu noin 47 000 ihmistä.


title: Mediaș

text: Nykyisen Mediașin alue on ollut asutettu esihistoriallisilta ajoilta lähtien. Keskiajalta 1900-luvun lopulle kaupunki oli yksi Transilvanian saksien tärkeimmistä keskuksista.


title: Sankomota

text: Sankomota on lesotholainen yhtye. Frank Leepa perusti sen Maserussa vuonna 1981. Vuonna 1996 yhtyeen jäsenet joutuivat auto-onnettomuuteen, jossa neljä kuoli ja viisi loukkaantui. Yhtye jatkoi levyttämistä siitä huolimatta. Perustaja Frank Leepa kuoli sairauteen 50-vuotiaana 20. marraskuuta 2003. Samana vuonna ilmestyi kokoelmalevy "The Best of Sankomota 1981-1991".


title: Dungeon Master

text: Dungeon Master on tietokoneroolipeli, jossa ohjataan neljää hahmoa luolastossa.


title: Dungeon Master

text: FTL julkaisi Dungeon Masterin Atari ST:lle vuonna , ja siitä tuli kyseisen tietokoneen myydyin ohjelma. Seuraavana vuonna julkaistiin versio Amigalle. Grafiikka oli tässä versiossa samaa, mutta ääniä oli kehitelty, ja Amigan Dungeon Masteria pidetään ensimmäisenä tietokonepelinä, jossa oli kolmiulotteiset ääniefektit. Myöhempinä vuosina peli käännettiin myös lukuisille muille laitteille.


title: Dungeon Master

text:
Pelissä on pelihahmojen näkökulmasta kuvattu luolasto, jossa viholliset ja esineet on piirretty spriteinä.
Dungeon Masterin uutuuksia tietokoneroolipelien genressä oli reaaliaikaisuus ja tekstipohjaisten komentojen puute. Kirjoittamisen sijaan pelaaja pääsee suoraan ympäristön objekteihin käsiksi hiirtä käyttämällä.


title: Dungeon Master

text: Roolipelaamisen kannalta pelin loitsu- ja kokemuspistesysteemit ovat omintakeisia ja saivat kiitosta. Kokemuspisteitä ei näy, mutta kaikki hahmot oppivat asioita tekemällä niitä, ja eri taitojen kertyessä he voivat päästä uusille tasoille, jotka on jaettu neljään eri luokkaan ("wizard", "priest", "ninja" ja "fighter"). Hahmoja ei ole siis sidottu mihinkään tiettyyn rooliin (toisin kuin Dungeons & Dragonsissa, jossa esimerkiksi velho ei voi edes laittaa miekkaa käteensä).


title: Dungeon Master

text: Loitsusysteemi taas perustui erilaisiin taikasymboleihin, joita yhdistelemällä oli mahdollista tehdä erilaisia taikoja. Esimerkiksi tulipallon luomiseksi täytyy valita tulisymboli ja lentosymboli. Pelissä oli myös muutamia realistisia piirteitä, joita useimmista peleistä puuttui. Ensinnäkin luolastot olivat pimeitä, ja pelaajan täytyy löytää soihtuja tai tehdä valotaikoja. Toisekseen liikkuminen muuttui sitä raskaammaksi, mitä enemmän varusteita hahmoilla oli. Dungeon Master oli itse velkaa aiemmille tietokoneroolipeleille, varsinkin Ultima -sarjalle, jossa on vastaavanlaisia käytäviä.


title: Dungeon Master

text: Yksi Dungeon Masterin laajasti kopioidusta innovaatioista on ns. paperinukke-tavaraluettelon (paper doll inventory) käyttöönotto. Hahmo varustetaan panssarein ja asein ja muilla varusteilla vetämällä nämä repusta hahmon kuvan päällä oleviin varusteiden sijoihin.


title: Dungeon Master

text: Dungeon Mastersille ilmestyi pian jatko-osaksi Chaos Strikes Back, joka oli pelimekaniikaltaan ja grafiikaltaan sama peli uudella luolastolla ja uusilla hirviöillä ja tavaroilla. Chaos Strikes Backiin saattoi siirtää Dungeon Masterin vanhat hahmot, mikä usein auttoi, sillä peliä moitittiin jokseenkin vaikeaksi läpäistä noviisijoukkiolla. Myöhemmin ilmestyi myös Dungeon Master II, mutta siitä ei tullut erityisen menestynyttä.


title: Dungeon Master

text: Dungeon Master aiheutti uuden pelityypin synnyn ja sai lukuisia jäljittelijöitä. Näistä tunnetuimpia olivat tulevaisuuteen sijoitettu Captive (1990), sekä Dungeons & Dragons -maailmaan sijoitettu "Eye of the Beholder" (1991). Muita olivat esimerkiksi Knightmare (1991), Bloodwych (1989) sekä Black Crypt (1992). Vuonna 2012 julkaistu suomalainen Legend of Grimrock on uudempi peli-idean toteuttaja.


title: Dungeon Master

text: Suomessa Niko Nirvi arvosteli pelin MikroBitti -lehdessä toukokuussa 1988 antaen sille täydet viisi tähteä. Nirvin mukaan samantyylisistä peleistä vasta vuonna 1992 ilmestynyt ja lajityyppiä paljon eteenpäin vienyt pystyi haastamaan Dungeon Masterin pelinä.


title: Dungeon Master

text: Peli pidetään tietokoneroolipelien lajityypissä yhtenä merkittävimmistä.


title: Oldřich Machač

text: Oldřich Machač (18. huhtikuuta 1946 Prostějov, Tšekkoslovakia – 10. elokuuta 2011) oli tšekkiläinen, urheilu-urallaan Tšekkoslovakiaa edustanut jääkiekkoilija, olympiamitalisti ja maailmanmestari.


title: Oldřich Machač

text: Machač oli puolustajapelaaja, joka pelasi Tšekkoslovakian maajoukkueessa pitkään František Pospíšilin puolustajaparina 1960- ja 1970-luvuilla. Hän pelasi vuosina 1968-78 11 MM-kilpailuissa. Kaikkiaan Machač pelasi 293 maaottelua – toiseksi eniten tšekkoslovakialaisista Jiří Holíkin jälkeen. Machač saavutti Tšekkoslovakian joukkueessa talviolympialaista hopeaa Grenoblessa 1968 ja Innsbruckissa 1976 sekä pronssia Sapporossa 1972. Lisäksi hän saavutti kymmenen MM-mitalia, joista kolme kultaista.


title: Oldřich Machač

text: Machač pelasi 13 kauden aikana Tšekkoslovakian mestaruussarjassa 420 ottelua ja teki niissä 108 maalia. Vuonna 1999 hänet nimettiin IIHF Hall of Fameen.


title: Oldřich Machač

text: Machač kuoli 10. elokuuta 2011. Hän kärsi sydänvaivoista.


title: Vesistön pääjärvi

text: Vesistön pääjärvi eli keskusjärvi on järvi, josta vesistön vedet laskevat laskujoen kautta mereen. Vesistön vedet kerääntyvät pääjärveen vesistöreittien kautta. Pääjärvi on yleensä vesistön suurin ja merkittävin järvi.


title: Vesistön pääjärvi

text: Suomen vesistöjen pääjärviä ovat:


title: Kristuksen tähden houkka

text: Kristuksen tähden houkka (, ) edustaa yhtä ortodoksisen kirkon kilvoittelun muotoa, jossa henkilö tekeytyy hulluksi eli houkaksi lähimmäisten ja oman pelastuksensa vuoksi. Houkkuus muistutti suuresti mielisairaan käyttäytymistä. Houkkuus olikin mahdollista vain aikana, jolloin psyykkinen sairaanhoito oli vielä kehittymätöntä. Suurin bysanttilaisista houkkapyhistä eli 1400–1500-luvulla.


title: Kristuksen tähden houkka

text: Houkkakilvoitus syntyi Lähi-idän alueella syyrialaisen kristillisyyden sisällä. Pyrkimys oli varhaiskristillisen tavan mukaan pyrkiä eroon pyhän maineesta.


title: Max Romeo

text: Max Romeo (Maxwell Livingston Smith, s. 22. marraskuuta 1947) on jamaikalainen dub/reggae-artisti. Mies on tehnyt paljon yhteistyötä The Upsetters -yhtyeen kanssa. Hänen musiikkiaan voi kuulla esimerkiksi -videopelissä. Muun muassa The Prodigy on samplannut Max Romeota kappaleessa "Out of Space" (sample kappaleesta "Chase The Devil"). Hän on myös kirjoittanut reggae-musikaalin.


title: František Pospíšil

text: František Pospíšil (s. 2. huhtikuuta 1944 Unhošť, Tšekkoslovakia) on entinen Tšekkoslovakiaa edustanut jääkiekkoilija, jota pidetään yhtenä kaikkien aikojen parhaista Euroopassa kiekko-oppinsa saaneista puolustajista. Hän saavutti kolme maailmanmestaruutta ja kolme olympiamitalia.


title: František Pospíšil

text: Pospišil pelasi puolustajaparina Oldřich Macháčin kanssa Tšekkoslovakian maajoukkueessa 1960- ja 1970-luvuilla. Pospišil jäi kiinni doping-aineiden käytöstä vuoden 1976 talviolympialaisissa Innsbruckissa. Tapauksen takia Tšekkoslovakia menetti kaksi alkusarjan pistettä. Joukkue selvisi kuitenkin jatkoon.


title: All Saints (yhtye)

text: All Saints on brittiläinen popyhtye, joka perustettiin toukokuussa 1996. Ennen hajoamistaan vuonna 2001 yhtye ehti julkaista viisi listaykköstä, mutta ei saavuttanut samanlaista menestystä vuoden 2006 comebackillaan.


title: All Saints (yhtye)

text: Yhtye solmi levytyssopimuksen London Recordsin kanssa vuonna 1996. Vuonna 1997 julkaistiin ensimmäinen single, "I Know Where It's At", joka nousi Britannian singlelistan neljänneksi. Seuraava kappale "Never Ever" nousi ykköseksi ja toi yhtyelle Brit Award -palkinnot parhaasta singlesta ja musiikkivideosta. All Saints teki comebackin 8. marraskuuta 2006 julkaistulla "Rock Steady" -singlellään ja julkaisi uuden albumin "Studio 1", joka nousi Britannian albumilistalla sijalle 40. Toisen singlen "Chick Fit" jäätyä top 75:n ulkopuolelle Parlophone päätti lopettaa yhteistyön yhtyeen kanssa.


title: Jamie Carragher

text: James Lee Duncan "Jamie" Carragher (s. 28. tammikuuta 1978 Bootle, Englanti) on englantilainen uransa lopettanut jalkapalloilija, pelipaikaltaan keskuspuolustaja tai oikea laitapuolustaja. Hän pelasi koko ammattilaisuransa Liverpool FC:n riveissä.


title: Jamie Carragher

text: Hän teki ensiesiintymisensä Valioliiga kaudella 1996–1997 ja lopetti uransa kauteen 2012–2013. Yhteensä Carragher pelasi 508 liigaottelua, joissa hän teki neljä maalia.


title: Jamie Carragher

text: Englannin maajoukkueessa Carragher pelasi yhteensä 38 A-maaottelua vuosina 1999–2007 ja 2010. Hän oli mukana 2004 EM-kisoissa ja 2006 MM-kisoissa. Hän ei kuitenkaan koskaan vakiinnuttanut paikkaansa maajoukkueen avauskokoonpanossa, minkä vuoksi hän lopetti maajoukkueuransa 2007. Fabio Capello sai houkuteltua Carragherin palaamaan maajoukkueeseen 2010 MM-kisoihin.


title: Jamie Carragher

text: Carragherin perheeseen kuuluvat vaimo Nicola Hart ja kaksi lasta.


title: Ketoaine

text: Ketoaine on elimistössä rasvasta, etanolista tai ketogeenisestä aminohaposta muodostuva pienimolekyylinen yhdiste. Ketoaineita muodostuu maksassa ja munuaisissa erityisesti silloin, kun hiilihydraatteja on niukasti saatavilla (kts. ketoosi) ja elimistö joutuu valmistamaan tarvittavan glukoosin itse glukoneogeneesissä. Elimistössä muodostuu kolmea eri ketoainetta: asetoasetaatti, beeta-hydroksibutyraatti ja asetoni.


title: Ketoaine

text: Normaalisti ketoaineita syntyy maksan ja munuaisten solujen mitokondrioissa solujen glukoneogeneesin sivutuotteena. Kun solut tuottavat glukoosia, ne tuottavat tarvitsemansa energian hapettamalla rasvahappoja asetyylikoentsyymi-A:ksi. Asetyylikoentsyymi-A, joka ei hapetu normaalisti sitruunahappokierrossa glukoneogeneesin ollessa käynnissä, muuntuu ketogeneesissä asetoasetaatiksi ja edelleen betahydroksibutyraatiksi.


title: Ketoaine

text: Ketoaineet kulkeutuvat verenkierron mukana maksasta ja munuisista muualle elimistöön, jossa asetoasetaatti ja betahydroksibutyraatti voidaan käyttää hyväksi. Aivojen gliasolut käyttävät niitä lipidien rakentamiseen. Niitä voidaan hyödyntää myös energiantuotannossa. Erityisesti sydän, lihakset ja aivot käyttävät ketoaineita energianlähteenään.


title: Ketoaine

text: Asetonia muodostuu spontaanisti asetoasetaatista ja sitä esiintyy paljon vähemmän kuin kahta muuta ketoainetta. Elimistö käyttää asetonia glukoosin, triglyseridien ja aminohappojen synteesissä


title: Ketoaine

text: Osa asetonista poistuu kehosta virtsan ja uloshengityksen mukana. Tästä johtuu ketoosissa olevan henkilön hengityksen "makea" tuoksu. Samasta syystä ketoosin voimakkuutta voidaan mitata virtsasta.


title: Ketoaine

text: 3-hydroksi-3-metyyliglutaryyli-KoA-lyaasin puute on harvinainen perinnöllinen häiriö, joka estää ketoaineiden muodostumisen ketogeneesissä. Se johtaa vaikeaan aivojen kehityshäiriöön ja on yhdistetty sydänlihasrappeumaan ja maksan toimintahäiriöihin.


title: Ketoaine

text: Jos happamien asetoasetaatin ja betahydroksibutyraatin pitoisuus veressä kasvaa liiaksi, veri happamoituu, ja tuloksena on vaarallinen ketoasidoosi. Näin voi tapahtua hoitamattoman diabeteksen yhteydessä tai jos yletön alkoholin käyttö yhdistyy pitkään syömättömyyteen.


title: Phantom Blue

text: Phantom Blue on yhdysvaltalainen hard rock -yhtye. Se perustettiin Los Angelesissa, Kaliforniassa vuonna 1987. Yhtyeen ensimmäinen albumi, "Phantom Blue" julkaistiin vuonna 1989.


title: Bwana

text: Bwana oli suomalainen rock-yhtye, joka tunnettiin aiemmin nimellä "Vitonen". Yhtye perustettiin Porissa 1982. Yhtye esiintyi 1982 Rockin SM-kisojen aluekarsinnoissa sijoittuen neljänneksi. Samoissa karsinnoissa palkintosijoille ylsivät Yö, Jeve Kelaa ja Eskot. Bwana esitti tuolloin kappaleet "Elämää" ja "Musta timantti". Yhtye hajosi 1983, jonka jälkeen jäsenet vaikuttivat mm. yhtyeissä Dingo, Villi Linja, Vitikaisen Saha ja The Puolkarkeet.


title: Las Ketchup

text: Las Ketchup on espanjalainen popyhtye, jonka muodostivat sisarukset Lola, Pilar, Lucía sekä Rocío Muñoz. Yhtyeen ja sen ensimmäisen albumin nimet ovat viittauksia sisarusten isään, kuuluisaan flamencokitaristi Juan Muñoziin, joka tunnetaan paremmin taiteilijanimellä El Tomate.


title: Las Ketchup

text: Yhtye julkaisi kesällä 2002 singlen ”Aserejé” (Yhdistyneessä kuningaskunnassa ja joissain muissa maissa nimellä ”The Ketchup Song”), joka nousi listaykköseksi 27 maassa. Single myi yli 7 miljoonaa kopiota, jotakuinkin saman kuin Beatlesin "Can't Buy Me Love", Roy Orbisonin - "Pretty Woman" ja The Spice Girlsin - "Wannabe". Pian singlen julkaisun jälkeen ilmestyi Las Ketchupin ensimmäinen albumi "Hijas del Tomate", jota myytiin yli 12 miljoonaa kappaletta. Yhtyeeseen liittyi Lolan, Pilarin ja Lucían neljäs sisko, Rocío.


title: Las Ketchup

text: Muutaman vuoden hiljaiselon jälkeen Las Ketchup edusti Espanjaa vuoden 2006 Eurovision laulukilpailussa kappaleellaan ”Un Blodymary”, joka oli yhtyeen toukokuussa 2006 ilmestyneen toisen albumin nimikappale. Laulu sijoittui 18 pisteellä sijalle 21 eli neljänneksi viimeiseksi. Yhtye keikkailee edelleen silloin tällöin myös kotimaassaan Espanjassa.


title: Las Ketchup

text: Las Ketchup esiintyi Suomessa ensimmäisen kerran vuonna 2003 ja sen on määrä esiintyä 15 vuoden jälkeen jälleen Suomessa, Karjurockissa Lokalahdella vuoden 2018 kesällä. Yhtyeen managementin mukaan Las Ketchup palaa lavoille kaikki Pohjosmaat sisältävällä "Las Ketchup Skandinavian Tour" -kiertueella.


title: Karl Habsburg-Lothringen

text: Karl Thomas Robert Maria Franziskus Georg Bahnam Habsburg-Lothringen (s. 11. tammikuuta 1961 Starnberg, Baijeri, Saksa) on Habsburg-suvun päämies. Hänen isänsä Otto von Habsburg luovutti aseman vuonna 2007. Hänen äitinsä oli arkkiherttuatar Regina Saxe-Meiningen ja isoisänsä Kaarle I, Itävalta-Unkarin viimeinen keisari.


title: Karl Habsburg-Lothringen

text: Karl Habsburg-Lothringen on asunut vuodesta 1981 Salzburgissa, Itävallassa, ja hän avioitui vuonna 1993 Hans Heinrich Thyssen-Bornemiszan tyttären Francescan kanssa. Heillä on kolme lasta, joista heidän poikansa Ferdinand Zvonimir Habsburg-Lothringen harrastaa autourheilua.


title: Huominen ei koskaan kuole

text: Huominen ei koskaan kuole ("Tomorrow Never Dies") on Roger Spottiswooden ohjaama järjestyksessään 18. Ian Flemingin vakoojahahmo James Bondiin perustuva toimintaelokuva vuodelta 1997. Elokuvassa James Bondia näyttelee toisen kerran Pierce Brosnan. Muissa pääosissa ovat Jonathan Pryce, Michelle Yeoh, Teri Hatcher ja Judi Dench. Elokuva sisältää DTS-ES-ääniraidan, joka mahdollistaa takakeskikanavan käytön. Elokuva tuli ensi-iltaan samaan aikaan kuin "Titanic". Elokuva on omistettu Albert R. ”Cubby” Broccolille.


title: Huominen ei koskaan kuole

text: Brittiläinen sotilasalus tuhoutuu hämärissä olosuhteissa ja uppoaa kansainvälisillä vesillä Vietnamin edustalla. Konfliktista syytetään kiinalaisia, jonka MiGien väitetään upottaneen brittialuksen. Tapahtuneen jälkeen koko maailma keikkuu uuden suursodan partaalla. Kyse on kuitenkin harhautuksesta ja yritys ajaa maailma kohti kaaosta, sillä kaiken takana on mediaimperiumin omistaja Elliot Carver (Jonathan Pryce). Carver manipuloi maailman tapahtumia mediaylivallallaan ja ruokkii sensaatioriippuvaisten ihmisten uutisnälkää. James Bond (Pierce Brosnan) pääsee vihille juonesta, jolloin on edessä taistelu maailman herruudesta Bondin sekä Carverin ja tämän saksalaisten kätyrien välillä.Elokuva oli ehdolla parhaan musiikkikappaleen Golden Globe -palkintoon laulusta ”Tomorrow Never Dies”.


title: Ana Pauker

text: Ana Pauker (alk. Hannah Robinsohn; s. 13. helmikuuta 1893 Codiosky, Romania – 14. kesäkuuta 1960) oli romanialainen kommunistijohtaja, joka toimi maansa ulkoministerinä 1940-luvun lopussa ja 1950-luvun alussa. Hän oli epävirallisesti Romanian kommunistisen puolueen johtaja aina vuoteen 1952, jolloin ”moskovalaisryhmä” puhdistettiin puolueesta.


title: Ana Pauker

text: Pauker syntyi köyhään ortodoksijuutalaiseen perheeseen Codioskyssa ja hänestä tuli opettaja. Hänen nuorempi veljensä oli siionisti. Ana suuntautui sosialismiin ja liittyi Romanian demokraattiseen puolueeseen vuonna 1915 ja sen seuraajaan Romanian sosialistipuolueeseen. Hän oli aktiivinen bolševikkien toiminnassa. Pauker osallistui puoluekongressiin 8.–12. toukokuuta 1921. Hän liittyi Kominterniin Sosialisti-kommunistisesta puolueen kautta. Hän ja aviomiehensä Marcel Pauker tulivat puolueen johtajiksi. He molemmat olivat vangittuina vuonna 1922 ja heidät karkotettiin maanpakoon Sveitsiin.


title: Ana Pauker

text: Ana Pauker meni Ranskaan, jossa hän toimi Kominternin palveluksessa ja oli osallisena kommunistiliikkeen perustamiseen Balkanilla. Hän palasi Romaniaan ja vangittiin vuonna 1935 ja tuomittiin yhdessä muiden kommunistijohtajien kanssa kymmenen vuoden vankeuteen 1930-luvun lopun suurissa puhdistuksissa. Toukokuussa 1941 hänet vaihdettiin romanialaiseen vankiin, jonka Neuvostoliitto oli vanginnut miehitettyään 1940 Bessarabian, ja hän pääsi Neuvostoliittoon juuri ennen Ion Antonescun yhteistyössä natsi-Saksan kanssa toteuttamien juutalaisvainojen alkua. Hän joutui eroon aviomiehestään, josta tuli suurten puhdistusten uhri.


title: Ana Pauker

text: Moskovassa hänestä tuli Romanian kommunistipakolaisten johtaja ja Kominternin toimeenpanevan komitean jäsen. Hän palasi Romaniaan vuonna 1944 Puna-armeijan joukkojen saapuessa maahan. Paukerista tuli sodanjälkeisen kommunistihallituksen jäsen. Hänet nimitettiin Romanian ulkoministeriksi vuonna 1947. Aikakauslehti "Time" julkaisi kansikuvan Ana Paukerista tekstillä ”vahvin elossa oleva nainen” vuonna 1948. Hän oli toteuttamassa kollektivisointia, mutta hyväksyi korkeammat hinnat maataloustuotteille, mikä sai aikaan syytöksiä marxismista lipsumisesta ja talonpoikien suosimisesta. Hän myös vastusti Espanjan sisällissodan ja Ranskan vastarintaliikkeen romanialaisten veteraanien tuomitsemisia sekä Stalinin suunnittelemaa kommunistijohtaja Lucreţiu Pătrăşcanun oikeudenkäyntiä.


title: Ana Pauker

text: Pauker oli Romanian kommunistien moskovalaisen ryhmän jäsen, päinvastoin kuin ”vankilaryhmä”, joka oli viettänyt Antonescun fasistien ajan ja sodan vankilassa. Näiden ryhmien välillä käytiin valtakamppailua.


title: Ana Pauker

text: Gheorghiu-Dej käytti hyväkseen Stalinin viimeisten vuosien antisemitististä kampanjaa Neuvostoliiton politiikassa. Stalinin aloittamat juutalaisvainot vuonna 1952 vaikuttivat Ana Paukeriin syrjäyttämiseen ulkoministerin virasta. Pauker vangittiin toukokuussa 1952. Häntä syytettiin ”kosmopolitianismista”, jota Stalin käytti juutalaisia vastaan Neuvostoliitossa ja Itäblokin maissa. Hän oli vaarassa tulla tuomituksi ja teloitettavaksi Rudolf Slánskýn tapaan näytösoikeudenkäynnissä. Pauker vapautui vankilasta Stalinin kuoleman jälkeen maaliskuussa 1953 ja hänet määrättiin sen sijaan kotiarestiin. Nikita Hruštšov saattoi mainita Paukerin maineen palauttamisesta Romanian kommunistipuolueelle Neuvostoliiton 20. kommunistipuolueen kokouksessa vuonna 1956. Keskustelut Gheorghiu-Dejin kanssa jäivät tuloksettomiksi. Pauker työskenteli ranskan ja saksan kielten kääntäjänä Edituva Politica -lehdessä syrjäyttämisensä jälkeen.


title: Ana Pauker

text: Marcel ja Ana Paukerilla oli kolme lasta.


title: Abscess

text: Abscess on yhdysvaltalainen death metal -yhtye. Se perustettiin Oaklandissa, Kaliforniassa vuonna 1994. Sen kaksi perustajajäsentä, Chris Reifert ja Danny Coralles olivat aiemmin toimineet yhtyeessä Autopsy.


title: Ahmad

text: Ahmad () on arabialaista alkuperää oleva miehen etunimi. Nimeä käytetään useimmissa muslimimaissa. Nimestä esiintyy myös erilaisia muunnoksia, kuten Ahmed. "Väestörekisterikeskuksen" mukaan on Suomessa ollut kirjoilla vuoden 2009 loppuun mennessä noin 580 Ahmad-nimistä henkilöä, joista noin 35 naisia.


title: Zita von Bourbon-Parma

text: Zita Bourbon-Parma (, 9. toukokuuta 1892 – 14. marraskuuta 1989) oli Itävalta-Unkarin viimeisen keisarin Kaarle I:n puoliso.


title: Zita von Bourbon-Parma

text: Zitan synnyinnimi on "Zita Maria delle Grazie Adelgonda Micaela Raffaela Gabriella Giuseppina Antonia Luisa Agnese". Zita Bourbon, silloinen Parman prinsessa, syntyi Villa Pianoressa lähellä Luccaa Italiassa. Hänen isänsä oli Robert I, Parman herttua.


title: Zita von Bourbon-Parma

text: Zita meni naimisiin Itävalta-Unkarin keisari Kaarle I:n kanssa vuonna 1911. Seuraavana vuonna heille syntyi poikalapsi Otto von Habsburg.


title: Zita von Bourbon-Parma

text: Itävalta-Unkari hajosi ensimmäisen maailmansodan jälkeen ja perhe joutui maanpakoon. 11. marraskuuta 1918 Kaarle luopui kaikista tehtävistään valtion johdossa, muttei luopunut kruunustaan. Hän pakeni Sveitsiin ja yritti palata valtaan. Hän yritti kahdesti palata Unkarin kuninkaaksi, mutta valtionhoitaja Miklós Horthy suhtautui asiaan penseästi. Kaarle I kuoli keuhkokuumeeseen Portugalin Madeiralla vuonna 1922. Miehensä kuoleman jälkeen Zita pukeutui aina mustiin. Hän lähti Madeiralta mutta asui ulkomailla muun muassa Ranskassa, Espanjassa, Belgiassa, Yhdysvalloissa ja Kanadassa.


title: Zita von Bourbon-Parma

text: Zita asui vuodesta 1962 Sveitsissä entisessä fransiskaaniluostarissa. Zita oli aina ollut harras katolilainen. Zita kuoli entisessä fransiskaaniluostarissa Zizerssa, Graubündenissa 14. marraskuuta 1989. Hän oli kuollessaan 96-vuotias. Zita oli älykäs nainen ja piti yhteyttä muihin Euroopan kuningashuoneisiin. Hän puhui viittä eri kieltä. Hänet on haudattu Wieniin keisarilliseen kryptaan (die Kapuzinergruft), samassa kryptassa lepäävät kaikki Habsburgien dynastian keisarit.


title: Zita von Bourbon-Parma

text: Paavi Johannes Paavali II julisti Zitan puolison Kaarle I:n autuaaksi vuonna 2004.


title: BSS

text: BSS voi tarkoittaa seuraavia:


title: Abstrakt Algebra

text: Abstrakt Algebra oli ruotsalainen power metal -yhtye. Leif Edling perusti sen vuonna 1995, kun Candlemass hajosi. Abstrakt Algebra julkaisi ainoan albuminsa, "Abstrakt Algebran" vuonna 1995. Yhtyeen hajottua Edling perusti Candlemassin uudestaan.


title: Gregoryn tytöt

text: Gregoryn tytöt ("Gregory's Two Girls", Iso-Britannia/Saksa) on Bill Forsythin ohjaama draamakomedia vuodelta 1999. Se on jatko-osa Forsythin pari vuosikymmentä aiemmin tekemälle elokuvalle "Gregory’s Girl – nykypäivän romanssi".


title: Maunu Haraldinpoika

text: Maunu Haraldinpoika eli Magnus II Haraldsson (1048–1069) oli Norjan kuningas vuosina 1066–1069. Hän oli Harald Ankaran ja Tora Torbergsdotterin poika.


title: Maunu Haraldinpoika

text: Maunu valittiin kuninkaaksi hänen isänsä Haraldin kaaduttua Stamfordin sillan taistelussa vuonna 1066. Maunun veli Olav oli seurannut isäänsä sotaretkelle Englantiin ja vietti Haraldin kuoleman jälkeen talven Orkneysaarilla. Kun Olav palasi Norjaan vuonna 1067, hän vaati itselleen osaa Norjasta. Veljekset sopivat, että Maunu hallitsee Norjan pohjoisia ja Olav eteläisiä osia. Maunu kuoli vuonna 1069 ja hänet haudattiin Nidarosiin (nykyinen Trondheim).


title: Candlemass

text: Candlemass on ruotsalainen doom metal -yhtye. Basisti Leif Edling perusti sen 1980-luvulla. Vuonna 1992 Candlemass hajosi väliaikaisesti, mutta Edling perusti sen uudestaan vuonna 1995.


title: Candlemass

text: Leif Edling perusti uuden yhtyeen nimeltä Candlemass lopetettuaan Nemesis-nimisen yhtyeensä. Ensimmäinen Candlemassin albumi oli vuonna 1986 julkaistu "Epicus Doomicus Metallicus", joka ollessaan yksi ensimmäisistä doom metal -julkaisuista on vaikuttanut monen doom metal -yhtyeen musiikkiin.


title: Candlemass

text: Yhtyeen seuraava albumi oli vuonna 1987 julkaistu "Nightfall." Tässä vaiheessa yhtyeen kokoonpano oli vaihtunut: Johan Längqvistin tilalle laulajaksi tuli Messiah Marcolin, soolokitaraan Lars Johansson Klas Bergwallin paikkaajaksi ja rumpuihin Jan Lindh Matz Ekströmin tilalle. Tätä kokoonpanoa pidetään yleisesti yhtyeen parhaana kokoonpanona. Yhtyeen seuraava ja niin ikään hyvin arvostettu albumi "Ancient Dreams" ilmestyi vuonna 1988. Yhtyeen neljäs täyspitkä, vuonna 1989 julkaistu "Tales of Creation", sisälsi hieman totutusta poikkeavaa musiikkia, joka etääntyi doomista ja toi yhtyeen ilmaisuun progressiivisuutta ja nopeutta progressiivisempaa, nopeampaa ilmaisutapaa. Vuoden 1990 "Candlemass - Live" -live-albumin julkaisun jälkeen Messiah Marcolin päätti jättää yhtyeen jäsenten välisten ristiriitojen vuoksi.


title: Candlemass

text: Marcolinin eron jälkeen Candlemass hankki laulajakseen Thomas Vikströmin, jonka kanssa yhtye äänitti "Chapter VI" -albumin vuonna 1992. Yhtye kuitenkin hajosi pian tämän jälkeen – osittain epäonnistuneen "Chapter VI:n" vuoksi, mutta toisaalta asiaan vaikutti myös Leif Edlingin perustama toinen yhtyeprojekti Abstrakt Algebra.


title: Candlemass

text: Edling perusti Candlemassin uudelleen vuonna 1995 hankittuaan pikaisesti uudet jäsenet. Uusi levy, "Dactylis Glomerata", oli Abstrakt Algebran uuden levyn kappaleiden ja uudella kokoonpanolla tehtyjen kappaleiden sekoitusta. Reilun vuoden päästä oli Black Sabbathin inspiroiman "From the 13th Sun" -pitkäsoiton vuoro tulla julkaistuksi.


title: Candlemass

text: Vuonna 2002 Candlemassin klassisen kokoonpanon jäsenet päättivät tehdä taas yhteistyötä. He tekivät hyvän vastaanoton saaneita keikkoja ja julkaisivat "Doomed for Live" -live-albumin vuonna 2003, "Documents of Doom" -dokumentti-DVD:n ohella. Samoihin aikoihin julkaistiin myös neljä ensimmäistä kokopitkää albumia remasteroituina versioina. Yhtye oli tekemässä uutta albumia ja etsimässä levy-yhtiötä osittain nauhoitetulle levylle, mutta ristiriidat jäsenten kesken ilmestyivät taas ja johtivat jälleen yhtyeen hajoamiseen. Tämän jälkeen Leif Edling perusti uuden projektin, Krux, mukanaan Abstrakt Algebran laulaja Mats Levén sekä kaksi Entombedin jäsentä.


title: Candlemass

text: Marraskuussa 2004 yhtye ilmoitti yhdistyneensä toisen kerran. He nauhoittivat uuden, yhtyeen nimellä kulkevan albumin, samalla klassisella kokoonpanolla. Toukokuussa 2005 julkaistu albumi myi hyvin ja Candlemass voitti sillä vuoden 2005 Ruotsin Grammy -gaalan hard rock -sarjan. Seuraavana vuonna yhtye ilmoitti uuden albumin olevan tekeillä ja että se julkaistaan vuoden 2007 puolella. Näihin aikoihin ilmoitettiin myös Solitude Aeturnuksen laulaja Robert Lowen korvaavan Messiah Marcolinin, mikä täten selvitti pitkään kysymyksenä olleen laulajatilanteen. Lowen kanssa yhtye nauhoitti uuden albuminsa "King of the Grey Islands"in, joka julkaistiin kesäkuussa 2007. Kyseinen albumi on neljää Andy Sneapin tuottamaa kappaletta lukuun ottamatta yhtyeen itse tuottama.


title: Candlemass

text: 31. maaliskuuta 2007 Candlemass juhli hieman myöhästynyttä 20-vuotissyntymäpäivää. Huomattavin asia juhlassa oli yhtyeen alkuperäisen laulajan, Johan Längqvistin, ensimmäinen ja toistaiseksi ainoa live-esiintyminen Candlemassin kanssa. Tapahtuma videokuvattiin ja julkaistiin myöhemmin DVD:nä nimellä "20 year anniversary party".


title: Candlemass

text: Vuosi merkkipäivän jälkeen Candlemassin kitaristi Mats Björkman tuomittiin kahdeksi vuodeksi vankilaan törkeästä varkaudesta. Häntä syytettiin yli 35 000 CD:n ja DVD:n varastamisesta, yhteensä noin 3 miljoonan Ruotsin kruunun (yli 300 000 euron) arvosta..


title: Saran suloinen kosto

text: Saran suloinen kosto ("Serving Sara") on Reginald Hudlinin ohjaama komediaelokuva vuodelta 2002. Elokuvan pääroolia esittää Matthew Perry (esiintynyt myös muun muassa Frendeissä).


title: Tallinna–Paldiski-rata

text: Tallinna–Paldiski-rata () on Viron rataverkkoon kuuluva rataosuus. Se valmistui vuonna 1870 ja on alkuaan osa Paldiskista, Tallinnan ja Narvan kautta Pietariin kulkevaa rautatietä.


Paracoccidioidomicosisproctitissarcomucosis on meksikolainen goregrind -yhtye, joka on perustettu vuonna 1999. Se teki ensimmäiset levytyksensä vuonna 2001. Yhtyeen ensimmäinen täysimittainen albumi, "Satyriasis and Nymphomania" julkaistiin vuonna 2002. Yhtyeen nimessä on useiden tautien nimiä yhteen kirjoitettuna; myös yhtyeen sanoituksissa käsitellään erilaisia sairauksia.


title: Diego Velázquez

text: Diego Rodríguez de Silva y Velázquez (kastettu 6. kesäkuuta 1599 Sevilla – 6. elokuuta 1660 Madrid) oli espanjalainen taidemaalari. Hänen tunnetuimmat teoksensa ovat muotokuvia ja historiamaalauksia.


title: Diego Velázquez

text: Velázquez oli kuningas Filip IV:n hovimaalari 1600-luvun Madridissa, ja hänet tunnetaan Espanjan hovielämän tulkkina ja havainnoitsijana. Hänen merkittävin teoksensa on "Hovinaiset", joka kuvaa nuorta prinsessa Margareetaa hoviväkineen.


title: Diego Velázquez

text: Diego Rodriguez de Silva y Velázquez syntyi Sevillassa kesällä 1599. Tarkkaa syntymäpäivää ei tiedetä, mutta hänet kastettiin 6. kesäkuuta. Hän oli seitsenlapsisen perheen esikoinen. Hänen vanhempansa olivat varakkaita, ja heillä oli aristokraattinen tausta, minkä ansiosta Diego sai hyvän koulutuksen. Hän menestyi opinnoissaan hyvin, ja myöhemmällä iällään hän hankki itselleen hyvin laaja-alaisen kirjaston.


title: Diego Velázquez

text: Velázquez alkoi opiskella maalaustaidetta 12-vuotiaana. Hän opiskeli huomattavien maalarien Francisco de Herreran ja Francisco Pachecon opissa. Velázquez läpäisi mestarimaalarin tutkinnon 17-vuotiaana vuonna 1617. Velázquez meni naimisiin opettajansa Pachecon tyttären Juanan kanssa vuonna 1618. He saivat kaksi tytärtä, joista Francisca (s. 1619) selvisi aikuisikään.


title: Diego Velázquez

text: Velázquez matkusti vuonna 1622 Madridiin etsimään töitä ja tutustumaan luostaripalatsi Escorialin taideaarteisiin. Madridissa Velázquez sai mainetta muotokuvamaalarina, ja hänet pyydettiin maalaamaan muotokuva kuningas Filip IV:stä. Kuningas piti maalauksesta ja nimitti Velázquezin hovimaalariksi. Sen jälkeen Velázquez työskenteli lähes yksinomaan kuninkaalle, kuningasperheelle ja hoville, ja kuningas luovutti hänelle yksinoikeuden muotokuviensa maalaamiseen. Kuningas rakasti taidetta ja suhtautui arvostamaansa hovimaalariinsa kuin ystäväänsä, mikä oli Espanjan hovissa poikkeuksellista. Kuningas antoi Velázquezille vuodesta 1627 alkaen myös hallinnollisia tehtäviä, vaikka tämä aika olikin pois maalaamiseen käytettävästä ajasta.


title: Diego Velázquez

text: Vuosina 1629–1631 Velázquez matkusteli kuninkaan luvalla Italiassa tutustumassa maan taiteeseen. Palattuaan Espanjaan hän jatkoi muotokuvien tekoa ja maalasi välillä myös mytologisia ja uskonnollisaiheisia töitä sekä historiateoksen "Bredan linnan luovutus" (1634–1635). Hän palasi vielä Italiaan vuosiksi 1648–1651. Hän hankki siellä muun muassa taideteoksia kuninkaallisiin kokoelmiin ja maalasi muun muassa paavin muotokuvan. Velázquez teetti myös pronssivaloksia veistoksista ja pyrki pestaamaan freskomaalareita Espanjaan.


title: Diego Velázquez

text: Kuningas löi Velázquezin ritariksi 1659. Velázquez kuoli 6. elokuuta 1660 kuumeeseen matkallaan Ranskan rajalta takaisin Madridiin.


title: Diego Velázquez

text: Velázquez ei ollut kovinkaan tuottelias taiteilija, sillä häneltä on säilynyt vain noin 120 teosta. Yli 50 Velázquezin taulua, mukaan lukien hänen keskeiset mestariteoksensa, ovat nykyisin Madridin Museo del Pradossa.


title: Diego Velázquez

text: Velázquezia arvostetaan hyvin tarkkana havainnoijana. Hän kehittyi uskollisesta näköisyyden kuvaajasta ja luonnehtijasta visuaalisten vaikutelmien mestariksi. Hänen siveltimenkäyttönsä oli hyvin monipuolista ja väriharmoniansa hienostuneita, minkä ansiosta hän kykeni kuvaamaan pintoja, tiloja, värejä ja tunnelmia tavalla, joka tekee hänet 1800-luvun impressionismin edelläkävijän.


title: Diego Velázquez

text: Velázquezin suora vaikutus oman aikansa taiteeseen oli vähäinen, mikä johtui osittain siitä, että hänen teoksiaan ei nähty paljon Espanjan hovin ulkopuolella. Pradon taidemuseon avaamisen 1819 jälkeen hänestä on tullut tunnettu, ja esimerkiksi Édouard Manet piti häntä kaikkien aikojen merkittävimpänä taiteilijana. Velázquezista ovat ottaneet vaikutteita monet muotokuvamaalarit, kuten James McNeill Whistler ja John Singer Sargent.


title: Kurt Kuhlmey

text: Kurt Kuhlmey (1913–1993) oli suomalaisia Talin–Ihantalan taistelussa kesällä 1944 tukeneen osasto Kuhlmeyn komentaja. Kurt Kuhlmey oli kotoisin Itä-Preussista Insterburgista (nykyisin Tšernjahovsk Venäjän Kaliningradin alueella). Hän aloitti lentäjän uransa purjelentoa harrastamalla ja liittyi Luftwaffeen huhtikuussa 1934.


title: Kurt Kuhlmey

text: Toisen maailmansodan syttyessä Kuhlmey oli yliluutnantti. Hän palveli monilla eri alueilla, muun muassa Puolassa, Norjassa, taistelussa Britanniasta, Krimillä ja Kreetalla. Kesäkuussa 1944 everstiluutnantiksi ylennyt Kuhlmey tuli osastoineen auttamaan suomalaisia neuvostojoukkojen torjumisessa. Heinäkuussa 1944 Kuhlmey osastoineen siirrettiin Saksaan, jossa hän palveli toisen maailmansodan loppuun asti, yleten everstiksi.


title: Kurt Kuhlmey

text: Sodan jälkeen Kurt Kuhlmey jatkoi Länsi-Saksan ilmavoimien palveluksessa ja siirtyi eläkkeelle kenraalimajurina.


title: Reconstruction

text: Reconstruction on Christoffer Boen ohjaama tanskalainen rakkauselokuva vuodelta 2003. Sen ovat käsikirjoittaneet Boe ja Mogens Rukov.


title: Ibrahim Rugova

text: Ibrahim Rugova (2. joulukuuta 1944 Cerrcë, Kosovo (tuolloin osa Albaniaa) – 21. tammikuuta 2006, Pristina, Kosovo (tuolloin juridisesti osa Serbia ja Montenegroa, mutta YK:n hallinnassa)) oli kosovonalbanialainen poliitikko, joka toimi itsenäiseksi julistautuneen, mutta kansainvälisesti tunnustamattoman Kosovon presidenttinä vuodet 1992–2006. Hän kuoli vuonna 2006 keuhkosyöpään.


title: Ibrahim Rugova

text: Rugova oli keskeisiä henkilöitä Kosovon tulevaisuudesta käydyissä neuvotteluissa, joita Martti Ahtisaari johti. Rugovan seuraajaksi Kosovon presidenttinä valittiin Fatmir Sejdiu.


title: Agoraphobic Nosebleed

text: Agoraphobic Nosebleed on yhdysvaltalainen grindcore-yhtye. Se perustettiin Massachusettsissa vuonna 1994. Yhtyeen jäsenet ovat vaihdelleet vuosien varrella usein. Agoraphobic Nosebleed tunnetaan kappaleidensa lyhyydestä: albumilla "Altered States of America" on sata laulua, joiden yhteiskesto on alle 20 minuuttia.


title: Agoraphobic Nosebleed

text: Vuoden 2016 aikana yhtyeen on määrä julkaista neljä EP-levyä, joista jokaisen musiikillinen tyyli ja musiikilliset vaikutteet perustuvat kunkin jäsenen mieltymyksiin ja vaikutteisiin. Sarjan ensimmäinen albumi "Arc" julkaistiin 22. tammikuuta 2016.


title: Ashes You Leave

text: Ashes You Leave on kroatialainen doom metal -yhtye. Se perustettiin 1990-luvun alussa ja julkaisi ensimmäisen demonsa vuonna 1995. Ensimmäinen täysimittainen albumi, "The Passage Back to Life", ilmestyi vuonna 1998.


title: Tasavallan presidentin uudenvuodenpuhe

text: Tasavallan presidentin uudenvuodenpuhe lähetetään Suomessa vuosittain Yleisradion sekä yhdellä radio- että televisiokanavalla uudenvuodenpäivänä, 1. tammikuuta kello 12 alkaen. Tasavallan presidentti pitää suomeksi ja ruotsiksi puheen, joka alkaa sanoilla ”Kansalaiset, medborgare”. Uudenvuoden perinteeksi ja yhteensä noin 30 minuutin mittaiseksi muodostuneessa puheessa presidentti käsittelee kuluneen vuoden tapahtumia, kertoo alkaneen vuoden näkymistä sekä lopussa toivottaa kansalaisille hyvää alkanutta vuotta.


title: Tasavallan presidentin uudenvuodenpuhe

text: Ensimmäinen uudenvuodenpuhe oli presidentti P. E. Svinhufvudin lukema puhe, joka lähetettiin radiossa 1. tammikuuta 1935. Se on myös Ylen vanhin säilynyt ohjelmatallenne (tehty vuoden 1934 lopulla). Ensimmäisen televisioidun uudenvuodenpuheen piti presidentti Urho Kekkonen vuonna 1958, kuten ensimmäisenä värillisenä lähetetynkin vuonna 1969. Ensimmäistä puhetta lukuun ottamatta puheet olivat aluksi usean vuosikymmenen ajan suoria, ja ne tallennettiin esityksen aikana. Nykyään puhe tallennetaan joulun ja uudenvuodenpäivän välisenä aikana, mutta voidaan tarvittaessa tehdä nopeasti uudelleenkin.


title: Tasavallan presidentin uudenvuodenpuhe

text: Tasavallan presidentin uudenvuodenpuheen kirjoittaa ja pitää yleensä presidentti itse, mutta muutamia poikkeuksia on ollut: 1942 eduskunnan puhemies Väinö Hakkila, 1944 pääministeri Edwin Linkomies, 1945 kansliaministeri Mauno Pekkala ja 1993 pääministeri Esko Aho – lisäksi presidentti Gustaf Mannerheimin sijaan puheen piti vuonna 1946 tasavallan presidentin tehtäviä hoitanut pääministeri J. K. Paasikivi ja vastaavasti Kekkosen sijaan Mauno Koivisto 1982. K. J. Ståhlberg, Lauri Kristian Relander ja Gustaf Mannerheim eivät kertaakaan pitäneet uudenvuodenpuhetta.


title: Karate Kid saa seuraajan

text: Karate Kid saa seuraajan () on Christopher Cainin ohjaama yhdysvaltalainen elokuva vuodelta 1994.


title: Believer

text: Believer on yhdysvaltalainen teknistä ja progressiivista thrash metalia soittava yhtye, joka vaikutti 1980-luvun lopulla ja 1990-luvun alussa. Believer tuli tunnetuksi tavastaan sovittaa taidemusiikin soittimia musiikkiinsa. Yhtye tunnetaan myös sanoituksistaan, jotka käsittelevät filosofiaa, teologiaa ja yhteiskunnallisia ongelmia.


title: Believer

text: Believerin pysyvät jäsenet olivat laulaja-kitaristi Kurt Bachman ja rumpali Joey Daub. Yhtyeessä vaikutti useita jäseniä vuoden 1989 esikoisalbumi "Extraction from Mortalityn" jälkeen. Yhtyeellä oli levytyssopimus sekä Roadrunner Recordsin että R.E.X. Recordsin kanssa. Allmusicin mukaan lukuisat valtavirran lehdet ylistivät yhtyeen toista albumia "Sanity Obscure" (1990). Sen jälkeen Believer teki Yhdysvaltojen ja Euroopan kiertueen Bolt Throwerin kanssa. Yhtye hajosi vuonna 1994.


title: Believer

text: Believer teki paluun vuonna 2005, allekirjoitti levytyssopimuksen Metal Blade Recordsin kanssa ja julkaisi neljännen albuminsa "Gabrielin" vuonna 2009.Believer signs with Metal Blade Records. Blabbermouth.net Viides albumi "Transhuman" ilmestyy huhtikuussa 2011.


title: Believer

text: Yhtye alkoi julkaisemaan uutta musiikkia jälleen vuonna 2017.


title: Believer

text: Vuonna 1986 rumpali Joey Daub ja kitaristi-solisti Kurt Bachman perustivat Believerin Colebrookissa, Pennsylvaniassa. Yhtyeeseen liittyivät pian basisti Howe Kraft ja kitaristi David Baddorf. Yhtye aloitti uransa soittamalla melodista metallia ja julkaisi demokasetin "The Return" vuonna 1987. Sen jälkeen Believer vaihtoi tyylinsä kuitenkin thrash metaliin, kun Kurt Bachmanin kertoman mukaan "Huomasimme, että pystyimme säveltämään thrash metalia paremmin kuin mitään muuta."


title: Believer

text: Believerin johtohahmo Kurt Bachman tapasi lukiossa ensimmäistä vuottaan säveltäjäksi opiskelevan Scott Lairdin. Kun Believer oli äänittämässä esikoisalbuminsa nimikappaletta, yhtye pyysi Lairdia säveltämään kappaleelle orkestraalisen intron. Vuonna 1989 yhtye julkaisi esikoisalbuminsa "Extraction from Mortalityn" R.E.X. Records -levy-yhtiöllä. Albumia jaeltiin lähinnä kristillisiin kirjakauppoihin, mutta levy toi pian suosiota Believerille, joka tunnistettiin pian yhdeksi kristillisen metallimusiikin johtavista yhtyeistä. Albumin julkaisun jälkeen basisti Howe Kraft erosi ja tilalle tuli Wyatt Robertson. Kappale "Not Even One" oli mukana Roadrunner Recordsin vuoden 1990 kokoelmalla "At Death's Door", jolla oli lähinnä death metal -yhtyeitä. Kirjoittaja Jeff Wagner huomautti, että Believerin thrash-painotteinen soundi oli tarpeeksi intensiivinen ollakseen samassa joukossa raskaampien, raaempien ja tarkoituksellisen epäkristillisten metalliyhtyeiden kokoelmalla. Kokoelman ansiosta Believer pääsi sisälle metallimusiikin maailmaan ja sai myöhemmin levytyssopimuksen Roadrunnerin kanssa.


title: Believer

text: Vuonna 1990 Believer levytti toisen albuminsa "Sanity Obscuren", joka oli edellistä teknisempi ja progressiivisempi. Albumin kuudennessa kappaleessa "Dies Irae (Day of Wrath)" yhdistettiin thrash metaliin oopperalaulantaa ja jousisoittimia. Kappaleen sovituksista vastasivat Scott Laird ja hänen sisarensa, sopraanolaulaja Julianne Laird Hoge. Albumilla oli saasteiden vastainen kappale "Nonpoint" ja huumeiden vastainen kappale "Stop the Madness", joka julkaistiin myös singlenä U2-coverkappaleen "Like a Song" kanssa. "Sanity Obscure" toi ensialbumia laajemman suosion Believerille ja sai isot levy-yhtiöt kiinnostumaan yhtyeestä. Believer kiinnitettiin pian Roadrunner Recordsille, joka julkaisi "Sanity Obscuren" uudelleen vuonna 1991. Levymerkin tallissa Believer liittyi sellaisten yhtyeiden kuin Cynic ja Pestilence seuraan, ja Roadrunner Records ajoi progressiivista thrash metal -kampanjaa nimittämällä tätä kolmikkoa "The Breed Beyondiksi" (suom. laji tuolta puolen). "Sanity Obscure" sai suopeita arvioita, ja Believer teki kiertueita Yhdysvalloissa ja Euroopassa muun muassa tunnettujen englantilaisyhtye Bolt Throwerin ja kanadalaisyhtye Sacrificen kanssa ja sai lisää suosiota ja tunnustusta.


title: Believer

text: Wyatt Robertson ja David Baddorf jättivät Believerin ennen uuden albumin äänityksiä. Basisti Jim Winters liittyi yhtyeeseen ja soitti myös joitain kitaraosia levytysistunnoissa. Believer nauhoitti kolmannen ja viimeisen albuminsa "Dimensions" vuonna 1993. Se oli yhtyeen uran teknisin, progressiivisin ja mahtipontisin albumi. Se on täynnä mitä erikoisimpia ääniefektejä. Sanoitukset albumilla ovat filosofisia ja käsittelevät muun muassa Freudin, Altizerin, Feuerbachin ja Sartren ajatuksia jumaluudesta. "Trilogy of Knowledge" on yli 20-minuuttinen eeppinen ja raamatullinen kertomus ihmisen lankeemuksesta ja Kristuksen elämästä. Kappalekokonaisuudessa metalliset kitarat sekoittuvat sinfonisten instrumenttien kanssa ja Kurt Bachmanin karheat huudot Julianne Laird Hogen sopraanolaulun kanssa. Scott Laird soitti kiertueilla sekä viulua että alttoviulua.


title: Believer

text: "Dimensionsin" jälkeen yhtye päätti lopettaa, ja Believer hajosi vuonna 1994. Hajoamisen jälkeen Bachman ja Daub työskentelivät äänituotannon parissa Trauma Studiosillaan Pennsylvaniassa artisteille kuten Turmoil ja Living Sacrifice. Kurt Bachman suoritti tohtorin tutkinnon ja työskenteli tutkijana muiden muassa löytääkseen parannusta syöpään, kun taas Joey Daub jatkoi musiikkialalla. Daub siirtyi myöhemmin soittamaan rumpuja progressiiviseen metalliyhtyeeseen Fountain of Tears.


title: Believer

text: Vuonna 2005 Believerin perustajajäsen Joey Daub kertoi kotisivullaan JoeyDaub.Com, että on Kurt Bachmanin kanssa kirjoittamassa uutta aineistoa mahdolliselle Believerin comeback-albumille. Ilmoitus uutisoitiin melko laajasti viestimissä, kuten näkyvimmin Blabbermouth-sivustolla, jossa yhtyeestä puhuttiin "paljon kaivattuna 80-luvun lopun ja 90-luvun alun teknisenä thrash metal -yhtyeenä."


title: Believer

text: 21. lokakuuta 2007 Believer julkisti virallisen MySpace-sivunsa, jolla yhtye ilmoitti aloittavansa levytykset marraskuussa. Lisäksi puolalainen levy-yhtiö Metal Mind Productions julkaisi yhtyeen kaikki albumit uudelleen 5. marraskuuta.


title: Believer

text: Albumin äänityksen edistymistä on uutisoitu Blabbermouth.net-sivustolla, ja nauhoitukset ovat edenneet seuraavasti: levytys alkoi 24. lokakuuta, rummut purkitettiin 30. joulukuuta, basso-osuudet taltioitiin 28. tammikuuta 2008, rytmikitararaidat tuotettiin 18. helmikuuta, ja 7. huhtikuuta yhtye ilmoitti, että albumilla tulisi olemaan "joitain hyvin taitavia vieraita." Myöhemmin 17. huhtikuuta, Deron Miller CKY-yhtyeestä ilmoitti, että hän tulisi "tekemään vierailevia sooloja tai lauluosuuksia" tulevalle Believer-albumille. Miller kertoo, että "Believer on ollut yksi suosikkiyhtyeistäni 20 vuotta, joten minulle tämä on todella jännittävää. Kuunnelkaa ne kolme yhtyeen albumia, jotka se teki 1990-luvun alussa. Kaikki neron luomuksia." 1. kesäkuuta Bachman sanoi uutiskirjeessä, että "älkää odottako tämän olevan täysin vanhan materiaalin toisintoa." 28. kesäkuuta ilmoitettiin, että lauluosuudet oli taltioitu, ja kappaleiden miksaus aloitettiin.


title: Believer

text: 18. marraskuuta 2008 Blabbermouth.net uutisoi, että Believer on allekirjoittanut levytyssopimuksen Cesspool Recoddingsin kanssa, joka on Killswitch Engage -yhtyeen laulaja Howard Jonesin omistama Metal Blade Recordsin tytäryhtiö. Daubin ja Bachmanin lisäksi nykyisessä kokoonpanossa ovat Jeff King (koskettimet), Kevin Leaman (kitara)ja Elton Nestler (basso). 4. albumi nimeltään "Gabriel" julkaistiin 17. maaliskuuta 2009 Yhdysvalloissa sekä Kanadassa ja julkaistaan muualla maailmassa 9-15. huhtikuuta. Albumilla vierailivat myös Scott Laird, Jim Winters ja William Keller, jotka olivat mukana yhtyeen aiemmilla julkaisuilla. Masteroimaton kappale "Medwton" albumilta otettiin koekuunteluun Bam Margeran ohjelmassa Radio Bam 17. marraskuuta.. Helmikuussa 2009 Believer julkaisi MySpace-sivullaan ensimmäisen singlen nimeltä "Focused Lethality". Toinen single Stoned julkaistiin 12. maaliskuuta. Albumi on saanut hyvän vastaanoton.


title: Believer

text: 15. elokuuta 2010 ilmoitettiin, että Believer alkoi äänittää jatkoa "Gabrielille". Bachmanin mukaan "jälleen kerran kappaleet ovat aika erilaisia". 8. joulukuuta 2010 albumin äänitykset saatiin valmiiksi, ja yhtye lisäsi: "Päätimme tuoda takaisi "Dimensionsin" orkestraalista tunnelmaa lisäämällä kitaratasoja, koskettimia, melodioita ja erilaisia vokalisointeja. Tuttu Believer-soundi on edelleen tunnistettavissa mutta musiikillinen kehitys jatkuu." Albumin nimeksi julkistettiin "Transhuman", ja se julkaistiin 11. huhtikuuta 2011.


title: Believer

text: Maaliskuussa 2017 yhtye ilmoitti vuoden 2017 aikana julkaisevansa uusia kappaleita ripotellen. Näistä osista muodostuu uusi albumi, joka julkistetaan myöhemmin samana vuonna.


title: Believer

text: Ensimmäinen osa, "1 of 5" julkaistiin Trama Team Productionin kautta 18.3.2017 esittäen Believerin jälleen progressiivisena metallibändinä hieman "Transhumanin" tapaan.


title: Believer

text: Believerin musiikki on teknistä thrash metalia, jossa on vaikutteita progressiivisesta metallista, sinfonisesta metallista ja industrialista. Believer on saanut tunnustusta siitä, että yhtye "hyödynsi naislaulua, viuluja, selloja ja kuoroja ennen kuin niistä tuli yleisiä [metallimusiikissa]." Mean Deviation -kirjan Jeff Wagner totesi, että kappaleen Dies Irae "voi ajatella luovaksi vedenjakajaksi metallimusiikissa - Mekong Deltaa lukuun ottamatta yksikään toinen extreme metal -yhtye ei ole yhdistänyt tätä tyyliä yhtä saumattomasti ja vakuuttavasti" ja että se "edelsi tulevien metalliyhtyeiden kuten Therionin ja Nightwishin oopperamaista tyyliä."


title: Believer

text: Kysyttäessä, että pitävätkö jäsenet Believeria "kristillisenä yhtyeenä," Daub vastaa Metal Covenant -sivuston haastattelussa 2009: "Kyllä ja ei... meistä on hieman vaikea käsitellä tätä asiaa. Kun perustimme Believerin, Kurt Bachman ja minä inhosimme sitä, että meitä rajoitettiin tiettyyn uskoon tai musiikkityyliin. Emme halunneet saada leimaa tai numeroa, oli kyse sitten omasta henkisestä vaelluksestamme tai soittamastamme musiikista. Meitä luokiteltiin thrashiksi, death metaliksi, tekniseksi death metaliksi jne. Tarkoituksenamme on aina ollut vain rohkaista ihmisiä ajattelemaan itse." Sanoituksista Daub kertoo, että "Kirjoitimme aina siitä, mikä oli meille tärkeää ja lähellä sydäntämme. "Extractionilla" käytimme Raamattu-pohjaisia aiheita ja tarinoita ilmaisemaan tarkoituksiamme, muttemme halunneet saarnata."


title: Barón Rojo

text: Barón Rojo on espanjalainen heavy metal -yhtye. Se perustettiin vuonna 1980 ja se julkaisi ensimmäisen albuminsa, "Larga vida al rock'n rollin" vuonna 1981. Yhtye oli suosionsa huipulla 1980-luvulla, mutta se on yhä aktiivinen.


title: Barón Rojo

text: Nykyiset jäsenet:


title: Astriaal

text: Astriaal on australialainen black metal -yhtye. Se perustettiin vuonna 1998 Brisbanessa, Queenslandissa.


title: Astriaal

text: Astriaal julkaisi ensimmäisen demonsa, "Glories of the Nightskyn" kesäkuussa 1999. Ensimmäinen täysimittainen albumi, "Renascent Misanthropy" ilmestyi heinäkuussa 2003.


title: Koulupuku

text: Koulupuku on joissain maissa kouluissa käytettävä työasu.


title: Koulupuku

text: Koulupukuja käytetään mm. Yhdistyneessä kuningaskunnassa, Ranskassa, Espanjassa yksityisissä kouluissa, Italiassa, Turkissa, Kreikassa, Japanissa, Kiinassa ja osissa Yhdysvaltoja.


title: Koulupuku

text: Yleensä koulupukua käyttävät sekä pojat että tytöt. Monissa maissa koulupukuun kuuluvat pitkät housut, valkoinen kauluspaita, solmio ja takki. Joissain maissa pojat käyttävät sortseja. Useasti tyttöjen koulupukuun kuuluvat hame, pitkät tai polvisukat, solmio ja kauluspaita tai villapaita.


title: Koulupuku

text:
Koulupukujen tarkoituksena on estää oppilaiden liian rento tai muutoin epäsovinnainen pukeutuminen. Toisaalta sillä on tarkoitus estää oppilaiden eriarvoisuuden tunnetta esimerkiksi varallisuuden suhteen.
Vaikka koulunkäynti ei maksaisikaan, koulupuvun puhtaanapito tulee itse maksaa, näin on esimerkiksi Yhdistyneessä kuningaskunnassa.


title: The Circuit Riders

text: The Circuit Riders on yhdysvaltalainen country rock -yhtye. Se perustettiin Richmondissa, Virginiassa vuonna 1998.


title: Tinariwen

text: Tinariwen (tamashekin kielellä "autiomaat") on sähköistä blues-vivahteista etnomusiikkia soittava kitarayhtye keskisestä Saharasta. Yhtyeen jäsenet ovat tuaregeja, jotka ovat kotoisin eristyneeltä Adrar des Ifoghas'in alueelta Malin koillisosasta Kidalin kaupungin ympäristöstä.


title: Tinariwen

text: Tinariwen on perustettu vuonna 1982. Varsinaisen kiinteän yhtyeen sijaan Tinariwen on vaihteleva ryhmä yhteisössä asuvia muusikoita, säveltäjiä ja sanoittajia. Yhteen johtaja ja perustaja on Ibrahim Ag Alhabib. Ryhmän musiikki on omintakeista maailmanmusiikkia, jossa on vaikutteita tuaregien ja Malin kansanmusiikista sekä länsimaisesta bluesista ja kitararockista. Myöhemmin länsimaissa tyyliä on kuvattu muun muassa termillä "desert blues". Sanat ovat tuaregien tamashek-kieltä ja ranskaa, ja kertovat tuaregikansan itsenäisyystaistelusta sekä jokapäiväisestä elämästä Saharan autiomaassa. Joissakin kappaleissa käytetään tuaregien perinteisiä kansanrunoja.


title: Tinariwen

text: Ryhmän jäsenet kutsuvat itseään "ishumaren"-sukupolveksi (). Termi kuvaa nuorta tuaregisukupolvea, joka joutui lähtemään kotiseudultaan yhtä lailla köyhyyden, kuin vuosina 1973 ja 1985 tapahtuneiden tuaregikansaan kohdistuneiden etnisten väkivaltaisuuksien vuoksi. Tuolloin loppuivat edellytykset paimentolaisten perinteisesti harjoittamilta elinkeinoilta, karjanhoidolta ja kaupankäynniltä: tuaregien karja hävitettiin ja levottomuuksien vuoksi vanhoja kauppareittejä ei voinut käyttää. Tuaregien oli siirryttävä palkkatyöhön, rahatalouden piiriin. Työtä löytyi lähinnä naapurimaista, Libyasta ja Algeriasta. Vanha heimojärjestelmä murtui, joskin uusi tilanne ja ongelmat yhdistivät monet perinteisesti keskenään vihanpidossa olleet klaanit.


title: Tinariwen

text: Muammar Gaddafi perusti 1980-luvun alussa Libyan Saharaan tuaregipakolaisille sotilaskoulutusleirejä itsenäisyystaistelua varten. Leireillä koulutettu kapinallisarmeija soti naapurimaissa Malissa ja Nigerissä 1980- ja 1990-luvuilla. Musiikkiryhmä perustettiin vuonna 1982 eräällä Ghaddafin koulutusleireistä nimellä "Taghreft Tinariwen" ().


title: Tinariwen

text: Ryhmän perustajana, ideoijana ja musiikillisena johtajana oli alusta asti Ibrahim Ag Alhabib. Ag Alhadibin tausta on tyypillinen: hänen perheensä pakeni 1960-luvulla Malista Etelä-Algeriaan hallituksen joukkojen surmattua hänen isänsä ja hävitettyä perheen karjan. Vartuttuaan Ag Alhabib vaelteli satunnaisten töiden elättämänä Algeriassa ja Libyassa, kärsi muutamia tuomioita vankilassa ja oli osan aikaa siirtotyöläisenä Oranissa. Hän harrasti musiikkia, soittimenaan yleensä jätetavarasta kyhätty kitara, kaikukoppana metallinen kanisteri. Laulut olivat perinteisiä tuaregien tai Malin pohjoisosan kansanlauluja. Alueella on myös pitkä kielisoitinperinne: kiertävät trubaduurit, luuttua soittavat griotit lauloivat kansantarinoita ja runoja. Ag Alhabib yhdisti kansanperinteeseen Malin uudesta musiikista muun muassa Ali Farka Tourélta, Boubacar Traorélta ja Azizilta saamiaan vaikutteita, sekä Oranissa kuulemaansa rai-musiikkia ja länsimaista populaarimusiikkia.


title: Tinariwen

text: Muut alkuperäiset yhtyeen jäsenet olivat Kheddou Ag Ossade, Mohammed Ag Itlale ja Alhassane Touhami. Alkuvaiheessa ryhmällä ei ollut omia soittimia, vaan ne lainattiin paremmin varustetuilta yhtyeiltä. Tuaregien itsenäisyysliike MPA ("Mouvement Populaire de l’Azawad") ryhtyi tukemaan ja rahoittamaan ryhmää jo varsin alkuvaiheessa. Yhtyeen sanoitukset ovat aina olleet selkeän kantaa ottavia, mutta niistä puuttuu propagandistinen julistus. Tinariwen soitti erilaisissa kansanjuhlissa, häissä ja hautajaisissa, ja sai pikkuhiljaa mainetta Saharan eri osissa. Yhtyeen musiikkia levitettiin vuosia ainoastaan c-kaseteilla kädestä käteen.


title: Tinariwen

text: Ryhmän alkuperäisjäsenet osallistuivat kapinallisarmeijan sotilaina vuonna 1990 puhjenneeseen tuaregien kansannousuun, joka aiheutti sisällissodan Malissa. Vuonna 1996 tuaregijärjestöjen ja Malin hallituksen välille solmittu rauhansopimus päätti sisällissodan, jolloin ryhmän jäsenille tarjottiin työtä Malin armeijan tai hallinnon palveluksessa. Useimmat jo kasvaneen ryhmän jäsenet päättivät kuitenkin siirtyä kokopäiväisiksi muusikoiksi.


title: Tinariwen

text:
Vuonna 1998 Tinariwen tapasi Kidalissa ranskalaisen Lo'Jo-ryhmän ja myöhemmin tuottaja Justin Adamsin. Tapaamisen surauksena yhtyepääsi ensimmäiselle ulkomaankiertueelleen Ranskaan vuonna 1999. Vuonna 2000 yhtye nauhoitti Adamsin tuottamana ensimmäisen albuminsa tamashekinkielisen radioaseman Radio Tisdalin studiossa Kidalissa. Albumi julkaistiin vuonna 2002. Kansainväliseen maineeseen yhtye nousi esiinnyttyään vuonna 2001 Saharan autiomaassa järjestetyille "Le Festival au Désert" -festivaaleille. Vuonna 2004 yhtye julkaisi toisen albuminsa, "Amassakoulin" ja 2007 albumin "Aman Iman". Ryhmä on kiertänyt viime vuosina lukuisilla eri festivaaleilla ja kiertueilla Euroopassa ja USAssa. Kesällä 2009 Tinariwen julkaisi albumin "Imidiwan: Companions". Elokuussa 2011 julkaistiin yhtyeen viides albumi "Tassili."
Tinariwen ja toinen tuaregikansan kitarayhtye "Terakaft", ovat perustaneet Maliin Taghreft Tinariwen ("suom. autiomaan kehitys") -yhtiön. Yhtiö on voittoa tuottamaton, ja sen tarkoitus on tukea Saharan ja erityisesti Malin koillisosan Kidalin alueen kulttuuria. Yhtiötä johtaa Tinariwenin nokkamies Ibrahim Ag Alhabib.


title: Tinariwen

text: "The Radio Tisdas Sessions" (2002), IRL / Wayward, tuottajat Justin Adams ja Jean-Paul Romann


title: Tinariwen

text: "Amassakoulin" (2004), Triban Union, tuottaja Philippe Brix


title: Tinariwen

text: "Aman Iman" (2007), Independiente / EMMA, tuottaja Justin Adams


title: Tinariwen

text:
"Imidiwan: Companions" (2009), Indepediente, tuottaja Jea-Paul Romann
Albumin mukana DVD-video "Imidiwan: Companions" (ohj. Jessy Nottala)


title: Tinariwen

text: "Tassili" (2011), Indepediente, tuottajat Ian Brennan ja Jean Paul Romann


title: Tinariwen

text: "Emmaar "(2014), Wedge, tuottaja Patrick Votan"Elwan" (2017), Wedge, tuottaja Patrick Votan


title: Psychotic Waltz

text: Psychotic Waltz oli yhdysvaltalainen progressiivista metallia esittänyt yhtye. Se perustettiin San Diegossa, Kaliforniassa. Yhtyeen ensimmäinen albumi oli vuonna 1990 julkaistu "A Social Grace". Psychotic Waltz hajosi virallisesti vuonna 1997 yhtyeen jäsenten erilaisten musiikillisten kiinnostusten vuoksi.


title: Psychotic Waltz

text: Yhtyeen alkuperäinen nimi oli Aslan, C. S. Lewisin "Velho ja leijona" -romaanin Aslan-leijonan mukaan. Paikallisista esiintymisistä ja T-paidoista ansaituilla rahoilla he äänittivät demonauhan ”Aslan” vuonna 1986. Kun he saivat selville, että oli olemassa toinen samanniminen yhtye, he vaihtoivat nimensä Psychotic Waltziksi ja äänittivät uuden nelikappaleisen demon 1988.


title: Psychotic Waltz

text: Vuonna 1990 Psychotic Waltz debytoi itsenäisesti rahoitetulla levyllään "A Social Grace", joka julkaistiin Euroopassa saksalaisen Rising Sun Productions -levy-yhtiön kautta. Vaikka albumi otettiin hyvin vastaan Euroopassa, missä se muun muassa nimettiin joissakin lehdissä kuukauden albumiksi, tilanne Yhdysvalloissa oli hankalampi. Siellä albumi julkaisijana toimi yhtyeen oma levy-yhtiö Sub Sonic Records, eli käytännössä albumi julkaistiin lähes ilman mainontaa ja pienellä levityksellä, joten se jäi erittäin tuntemattomaksi. Vuonna 1991 Psychotic Waltz esiintyi kaikesta huolimatta tunnetuilla Dynamo-festivaaleilla Alankomaissa.


title: Psychotic Waltz

text: Kiertueen jälkeen yhtyeen kitaristi Dan Rock putosi sillalta kiipeillessään ja loukkaantui vakavasti. Hänen toivuttuaan yhtye aloitti toisen studioalbuminsa "Into the Everflow’n" äänitykset elokuussa 1992. Nauhoitukset Phoenix Studiossa Saksassa kestivät kolme kuukautta. Levyn tuottajana toimi Mekong Delta -yhtyeen keulahahmo Ralph Hubert. Albumi otettiin hyvin vastaan Euroopassa, ja se sai taas kuukauden albumi -tittelin monessa lehdessä. Nauhoitusten jälkeen yhtye teki pienen kirtueen, joka ennakoi tulevaa levyä.


title: Psychotic Waltz

text: Yhtye oli suosionsa huipulla. He tekivät sopimuksen kolmannesta albumistaan Ralph Hubertin oman levy-yhtiön, Zardoz Musicin kanssa. "Mosquito"-albumi äänitettiin vuoden 1994 lopulla Record Plant ja Madhatter -studioilla Los Angelesissa tunnetun metallituottaja Scott Burnsin avustuksella.


title: Psychotic Waltz

text: Albumin vastaanotto oli vaihteleva, sillä levyn kappaleet oli sävelletty miellyttämään suurempaakin kuulijakuntaa, mikä sai monet yhtyeen faneista leimaamaan sen ”loppuun myydyksi”. "Mosquito" oli viimeinen albumi, jolla yhtye esiintyi alkuperäisessä kokoonpanossaan, sillä basisti Ward Evans jätti yhtyeen kahden Euroopan-kiertueen jälkeen, ja hänen tilalleen tuli Phil Cuttino.


title: Psychotic Waltz

text: Yhtye aloitti neljännen studioalbuminsa äänitykset vuonna 1996. Tuloksena oli heidän viimeinen tuotoksensa yhdessä, "Bleeding". Tällä kertaa suunnittelun hoiti kokonaan Scott Burns ja äänitteen miksauksesta vastasivat Dan Rock ja Woody Barber. Ennen promokiertueen alkua yhtyeen toinen kitaristi Brian McAlpine ilmoitti jättävänsä yhtyeen antaakseen enemmän aikaa perheelleen. Häntä korvaamaan palkattiin Steve Cox kahden viimeisen Euroopan-kiertueen ajaksi.


title: Psychotic Waltz

text:
Basisti Phil Cuttino filmasi videota kappaleesta ”Faded”, mikä osoittautui kohtalokkaaksi, sillä eräs Psychotic Waltzin roudari haastoi yhtyeen oikeuteen vuonna 1997 väittäen videossa käytetyn valon sokeuttaneen hänet. Pitkä oikeusjuttu ja soittajien erilaiset musiikilliset kiinnostukset johtivan lopulta yhtyeen hajoamiseen. Laulaja Buddy Lackey oli ensimmäinen lähtijä. Jäljelle jääneet jäsenet yrittivät jatkaa vielä jonkin aikaa, mutta ajautuivat pian omille teilleen. Dan Rock teki kaksi instrumentaalista albumia Darkstar-projektinsa kanssa, kun taas Norm Leggio ja Steve Cox perustivat yhtyeen Teabag. Buddy Lackey perusti yhtyeen Deadsoul Tribe, missä hän esiintyy oikealla nimellään, Devon Gravesina.
Lisäksi kahdella yhtyeen viimeisistä kiertueista kitaraa soitti Brian McAlpinin sijasta Steve Cox.


title: Emmi Parviainen

text: Emmi Sofia Katariina Parviainen (s. 8. marraskuuta 1985 Helsinki) on suomalainen näyttelijä.


title: Emmi Parviainen

text: Teatterikorkeakoulussa opiskellut Parviainen valmistui vuonna 2013 teatteritaiteen maisteriksi. Hän on näytellyt teatterissa, televisiosarjoissa ja elokuvissa. Syyskuusta 2004 helmikuuhun 2007 hän esiintyi Annika Sievisen roolissa MTV3:n saippuasarjassa "Salatut elämät". Parviainen on näytellyt myös sarjoissa "Akkaa päälle" (1996), "Susi rajalla" (2000) ja "Mustan kissan kuja" (2000). Kesällä 2007 Parviainen näytteli Karstulan kesäteatterissa näytelmässä "Emmauksen tiellä" ja kesällä 2008 näytelmässä "Siivoton juttu". Kevätkaudella 2013 Parviainen näytteli nimiroolin Kansallisteatterin näytelmässä "Eurydike".


title: Emmi Parviainen

text: Parviainen esiintyi sivurooleissa elokuvissa "Esa ja Vesa – auringonlaskun ratsastajat" (1994) ja "Juoppohullun päiväkirja" (2012). Syksyllä 2013 ensi-iltaan tulleessa elokuvassa "Silmäterä" hän esitti pääosan 25-vuotiaana Marjana. Joulukuussa 2014 ensi-iltansa saaneessa komediaelokuvassa "Eila, Rampe ja Likka" hänellä on yhden päähenkilön, Likan, rooli. Joulukuussa 2014 Parviainen valittiin yhdeksi vuoden 2015 nuorista Shooting Stars -näyttelijöistä, jotka esiteltiin elokuva-alalle Berliinin elokuvajuhlien yhteydessä helmikuussa 2015.


title: Emmi Parviainen

text: Elokuussa 2015 Parviainen ilmoitti odottavansa esikoistaan. Poikavauva syntyi marraskuussa 2015. "Onnenonkija"-elokuva on hänen viimeinen projektinsa ennen vauvan syntymää.


title: Emmi Parviainen

text: Emmi Parviainen on näyttelijäsukua: hänen vanhempansa ovat näytelmäkirjailija Jussi Parviainen ja näyttelijä Sanna-Kaisa Palo. Äidin puolelta Parviaisen isovanhemmat ovat näyttelijät Ritva Valkama, jonka isä on Reino Valkama, ja Pertti Palo, jonka vanhemmat ovat Tauno Palo ja Sylvi Sakki.


title: Autumn Leaves (yhtye)

text: Autumn Leaves oli tanskalainen death metal -yhtye. Se perustettiin vuonna 1992 nimellä Decrial. Nimi muutettiin nykyiseen muotoonsa vuonna 1993. Yhtye hajosi vuonna 2001. Se ehti uransa aikana julkaista kaksi demoa ja kaksi täysimittaista albumia.


title: George Lazenby

text: George Robert Lazenby (s. 5. syyskuuta 1939 Queanbeyan, Australia) on australialainen näyttelijä ja malli. Hänet tunnetaan erityisesti elokuvasta "Hänen majesteettinsa salaisessa palveluksessa" (1969), jossa hän esitti James Bondia.


title: George Lazenby

text: Lazenby syntyi Queanbeyanissa, Australiassa 1939. Teini-ikäisenä hän muutti Canberraan, jossa hän toimi rockyhtyeen johtajana ja rock-promoottorina. Hän muutti naisystävänsä perässä Lontooseen, Englantiin ja ryhtyi siellä autonmyyjäksi. Ulkonäkönsä ansiosta Lazenby kiinnitti valokuvaaja Chard Jenkinsin huomion, ja Lazenbysta tuli pian menestyvä miesmalli, joka tuli koko Britannialle tutuksi Big Fry -suklaan televisiomainoksista.


title: George Lazenby

text: Lazenbylla ei ollut vielä todellista näyttelijänkokemusta, mutta hän halusi päästä esittämään James Bondia roolissa lopettaneen Sean Conneryn tilalle. Lazenby alkoi jäljitellä Bondin tyyliä ja ulkonäköä, ja hän esittäytyi Bond-tuottajille, jotka tulivat koekuvausten jälkeen vakuuttuneeksi Lazenbyn sopivuudesta rooliin. Lazenby esitti James Bondia yhden kerran, elokuvassa "Hänen majesteettinsa salaisessa palveluksessa" (1969). Lazenby riiteli elokuvan kuvausten aikana ohjaaja Peter Huntin ja naispääosan esittäjän Diana Riggin kanssa, joka piti Lazenbyä omahyväisenä. Myöskään ajan elokuvakriitikot eivät pitäneet Lazenbya edeltäjänsä Sean Conneryn veroisena Bondina. Lazenby on kertonut, että hänelle tarjottiin sopimusta uusista Bond-elokuvista, mutta hän ei uskonut Bondin enää olevan ajan hengen mukainen ja päätti hylätä tarjouksen. Hän kertoo katuneensa päätöstä jälkeenpäin ainoastaan silloin kun hän on ollut rahaton.


title: George Lazenby

text: Bond-elokuvan jälkeen Lazenby esitti Bondin tyyppisiä hahmoja mainoksissa, elokuvissa ja televisio-ohjelmissa, ja hän on esiintynyt myös toisenlaisissa elokuvarooleissa ja toiminut tuottajana ja käsikirjoittajana. Lazenby on menestynyt myös kiinteistöalalla ja motocrossissa. Hän oli naimisissa tennispelaaja Pam Shriverin kanssa 2002–2008.


title: Abdullahi Yusuf Ahmed

text: Abdullahi Yusuf Ahmed (, ) (15. joulukuuta 1934 Gaalkacyo, Somalia – 23. maaliskuuta 2012 Abu Dhabi, Arabiemiraatit) oli Somalian kansainvälisesti tunnustetun väliaikaishallinnon presidentti. Hänet valittiin virkaan siirtymäajan parlamentin istunnossa lokakuussa 2004 Nairobissa. Presidentin valinta tehtiin Keniassa, koska Somalian pääkaupunkia Mogadishua pidettiin liian turvattomana. Hän jätti tehtävän 29. joulukuuta 2008.


title: Abdullahi Yusuf Ahmed

text: Yusuf oli entinen armeijan upseeri. Hän taisteli vuosien 1964 ja 1977–1978 sodissa. 1970-luvulla hän johti Somalian pelastuksen demokraattista rintamaa (SSDF), joka taisteli sissisotaa Siad Barrea vastaan.


title: Abdullahi Yusuf Ahmed

text: Hän nousi johtoon Puntmaassa 1990-luvulla ja julisti alueen autonomiseksi 1998. 23. heinäkuuta 1998 hänet nimitettiin Puntmaan presidentiksi, jossa tehtävässä hän oli kautensa loppuun 2001 asti. Tämän jälkeen hän kuitenkin asettui uutta johtoa vastaan ja jatkoi presidentin arvonimen käyttämistä. Toukokuussa 2002 hän sai Puntmaan pääkaupungin hallintaansa ja julistettiin uudelleen presidentiksi, vaikka kapinat häntä vastaan jatkuivatkin 2003 asti. Yusuf toimi Puntmaan presidenttinä lokakuuhun 2004 asti tullakseen Somalian presidentiksi.


title: Abdullahi Yusuf Ahmed

text: Vuonna 2004 Keniassa muodostettiin 275-jäseninen väliaikainen Somalian parlamentti, joka muodosti siirtymäajan liittovaltion hallituksen. Abdullahi Yusuf Ahmed nimitettiin sen presidentiksi. Parlamentti kokoontui ensi kerran Somalissa Baidoassa 26. helmikuuta 2006.


title: Abdullahi Yusuf Ahmed

text: 18. syyskuuta 2006 Yusuf Ahmed selvisi autopommi-iskusta, jossa hänen veljensä ja useita muita kuoli.